text:
Tuesday, October 25, 2016
PCIC DAGITI MULA A PAGAY TI WS 2016, AS-ASIKASUEN TI DA-LGU
Cabugao, Ilocos Sur - Maipampamaysa met ita ti panangdanon dagiti naapektaran a mannalon a mangdanon kadagiti Staff ti DA-LGU Cabugao nga idauluan ni Municipal Agriculturist Robert S. Savella mangrugi ti Oktubre 24, 2016 iti Temporario a nagopisinaan ti DA-LGU tapno simpaenda dagiti papeles iti panang-claim-da iti bayad ti nadidigra a mulada a pagay gapu iti idadaliasat ti Bagyo Lawin idi Oktubre 19-20 a masakupan iti Wet Season 2016 (Hunio-Nobiembre).
Sakbayna, maipalagip nga impadamag idi ni Mr. Savella nga awan ti rimsua a problema iti panangaksion ti PCIC kadagiti pakaseknan dagiti mannalon itay Dry Season 2015-2016 (Disiembre-Mayo) ta nabayadan amin a “crop damages” a napabisita ken naipinal babaen iti panagtitinnulong dagiti maseknan a mannalon, Staff ti DA-LGU ken dagiti Adjuster ti PCIC nga adda iti babaen ti Departamento ti Agrikultura (DA).
Kabayatanna, maigapu iti di napakpakadaan nga idadaliasat ti Bagyo Lawin ket namnamaen ita dagiti maseknan a nadadaelan ti pagayda manipud iti 900 a bilang ti mannalon a naakomodar iti DA-LGU ken ti PCIC a nagpa-insure ti mulada a pagay iti masakupan ti WS 2016 a maalada ti imdemnity ti nadidigra a mulada.
Dagitoy nga aksion ken inisiatiba ket resulta iti nakammayet a programa ti Gobierno Munisipal nga idauluan ni Mayor Josh Edward S. Cobangbang ken iti DA-RFO 1-PCIC tapno matulongan ti kasasaad dagiti mannalon a naapektaran iti limmabas a dawel ti bagyo. # (Web In-Action)
Sakbayna, maipalagip nga impadamag idi ni Mr. Savella nga awan ti rimsua a problema iti panangaksion ti PCIC kadagiti pakaseknan dagiti mannalon itay Dry Season 2015-2016 (Disiembre-Mayo) ta nabayadan amin a “crop damages” a napabisita ken naipinal babaen iti panagtitinnulong dagiti maseknan a mannalon, Staff ti DA-LGU ken dagiti Adjuster ti PCIC nga adda iti babaen ti Departamento ti Agrikultura (DA).
Kabayatanna, maigapu iti di napakpakadaan nga idadaliasat ti Bagyo Lawin ket namnamaen ita dagiti maseknan a nadadaelan ti pagayda manipud iti 900 a bilang ti mannalon a naakomodar iti DA-LGU ken ti PCIC a nagpa-insure ti mulada a pagay iti masakupan ti WS 2016 a maalada ti imdemnity ti nadidigra a mulada.
Dagitoy nga aksion ken inisiatiba ket resulta iti nakammayet a programa ti Gobierno Munisipal nga idauluan ni Mayor Josh Edward S. Cobangbang ken iti DA-RFO 1-PCIC tapno matulongan ti kasasaad dagiti mannalon a naapektaran iti limmabas a dawel ti bagyo. # (Web In-Action)
Posted by Bayan ng Cabugao, Ilocos Sur at 3:59 PM
Subscribe to: Post Comments (Atom)


c: text/html

text:
Wednesday, March 30, 2016
WOMEN’S MONTH CELEBRATION 2016, NASELEBRARAN
Cabugao, Ilocos Sur – Naangay ti selebrasion ti Women’s Month ita a bulan ti Marso 2016 babaen ti pannakaaramid ti Training iti Women’s Month Celebration 2016 cum Team Building babaen iti Tema a: “Kapakanan ni Juana, Isama sa Agenda” a nagatendaran dagiti babbai (RIC Members) iti Pederasion ti RIC-Cabugao ken Kameng/Opisiales ti Civil Society Organization (CSO). Naangay ti panagsanay iti Cabugao Cultural and Sports Complex, Brgy. Rizal, Cabugao, Ilocos Sur idi Marso 29, 2016.
Immuna a paset ti programa iti naaramid a Registration dagiti Training Team ken Blood Glucose Test kadagiti partisipantes babaen kadagiti RHU Staff.
Nagsarita ni Mayor Edgardo “Ediboy” S. Cobangbang, Jr. Kimmablaaw ken nagyaman. Dinakamatna ti pateg ti pannakabigbig ti karbengan dagiti babbai wenno iti masasao a “Women Empowerment”.
Impasingked ni Mayor Ediboy ti naan- anay a suporta ti Gobierno Munisipal kadagiti gannuat a kayat nga aramiden ti sektor ti babbai ditoy ili ti Cabugao.
Innayon ni Mayor Ediboy a saan laeng koma nga agpatingga iti panagipatungpal iti paaramid ti Gobierno-Lokal no di pay ket koma agbalin a karit nga agtultuloy nga aramiden para iti pagsayaatan dagiti sumarsaruno a kaputotan.
Inyam-ammo ni Ms. Grenalyn P. Amoroso, RIC President, Brgy. Carusipan dagiti nagatendar, Sangaili ken Partisipantes; Overview of the Training ti binagi ni MSWD Officer Mrs. Lydia S. Gazmen.
Iti Training Proper, naglektiur da Dr. Bernardino P. De Gracia III, Designated MHO maipapan iti sakit a Diabetes; Women’s Rights and Laws ni SPO4 Bernadette Aquino, PNP-Cabugao; Briefing on Fire Prevention Tips ni FO4 Elmer C. Acapuyan, BFP-Cabugao; Lectures on Barangay BUB, Group Workshop, Group Reporting, Synthesis of Group Report and Action Points ni Ms. Constancia L. Quinola, MLGOO-Cabugao; Lectures on Promotion of “Daang Matuwid” & Signing of Commitment Statement ni Mrs. Brenda Nolasco, Community Mobilizer, DILG ken Lecture on Conditional Cash Transfer Bill (CCTB) ni Miss Jessie Ann Tabut, Municipal Link, DSWD.
Napabaknang ti padas ken kaammuan dagiti nagatendar babaen kadagiti grupo a workshop ken aktibidad a mainaig iti Team Building. # (Web In-Action)
Posted by Bayan ng Cabugao, Ilocos Sur at 9:17 AM
Subscribe to: Post Comments (Atom)

robotstxt: allowed

filter: keep


text:
No maminsan, nasaysayaat ti agulimek. Iti panagulimek, masebseban ti apuy. Iti panagulimek, mautob ti bukod a bagi. Ket bayat ti panagulimekko, pinampanunotko no ania la unayen dagiti rasontayo a mangdadael iti pagadalantayo gapu laeng kadagiti pagalagadan a nataming ditoy a patangan.
Inuraymi a rummuar, mairuaryo amin nga an-anek-ekenyo. Iti kasta, ammomi ti pangrugianmi. Ken ammomi no pangsiriganmi iti bagbagimi.
Agyamankami, kakabsat, kadagiti komentoyo…
Ket dinakamatko ti side-ko iti maipanggep iti darekdek. Ken ti mabalin a kasukat ti darekdek no awan ti maitedda. Nga am-amang pay nga ar-aramiden ti eskuela!
Intuloyko manen idi awan latta ti agkomento kalpasan ti lima minuto:
Maawatanmi ti/dagiti sentimientoyo. Ket addakami ditoy a dumngeg kadagita. Ngem kasla saan sa a mayannatup ditoy social media a pangtratarantayo kadagita a parikut… no agpayso man a parikut.
Ti pagadalan, sidadaan a dumngeg kadakayo. Addaantayo ti timek. Usarentayo koma ngarud a mangidanon kadagiti rikriknaentayo a saan a ‘tay wagas a puorantayo ti bukodtayo a pagtaengan.
Kadagiti simmagsagpaw laeng, a dida ammo ti pudno a paspasamak, maawatandakayo met. Nailuyoskayo laeng siguro kadagiti kalugaran ken gagayyemyo.
Ngarud, para iti nasaysayud a kinnayammettayo, siwayawayakayo nga umay iti pagadalan tapno agsasaritatayo. Kadagiti maannong a miting, saantayo koma nga aglangan tapno ammotayo dagiti mapaspasamak. Ken makapagtimektayo kadagiti banag a mabalin a makadalapus kadatayo wenno iti panirigantayo, saan a maikanatad.
Daytoy ti pudno: pagimbagan dagiti annaktayo ti kitkitaenmi. Saankami nga agiwaywayat kadagiti pagalagadan nga awan bendision dagiti maseknan a grupo. And we always humanize the rules. Ania ngamin, aya, a pagadalan ti awan pagalagadanna?
Sapay ta nalawag dagita a nakunak, kakabsat…
Di nagbayag, agsasarutsoten ti pannaka-like dagiti komentok. Iti met chatroom-mi, maysanmaysa ti nangablaaw kaniak ta napagtalinaedko latta ti kinalamuyot dagiti komentok.
“Ngem kuminnit a sumaniit!” innayon pay ni Sir Omar.
Immuna a nadlawak ti pannakaikkat ti komento a nagkunaanda a karuprupa ti kuarta ni Sir Omar. Sabagay, awan ditoy pagilian ti nagkomento. Adda idiay Espania.
Idi kuan, addan naawatko a PM wenno private message.
Sorry, sir… Pasensiaandakamin, sir, nailuyoskami laeng… Sorry iti nakuna ni nanang, sir…
Limmag-an pay ti riknak.
LUNES. Nakaisem dagiti kaduak idi nasaok kadakuada dagiti naawatko a PM.
Apagtalmegko ti buzzer para iti flag ceremony idi dimteng ni Sir Omar.
“We’ll have an urgent meeting before the first period!” serioso a kinunana a di pay nakastrek iti opisinana.
“Pagsasaritaantayo ti napasamak iti social media. Saanen nga isyu ti darekdek. I smell something fishy on their comments that we are money-maker! Adda kano agsingsingir iti para project tunggal grading period ngem dida met makitkita ti pappapananna!”
Nagkikinnitakami laengen.


text:
Pagsasao a Seit-Kaitetu
Ti pagsasao a Seit-Kaitetu, wenno Hila-Kaitetu, ket ti maysa a pagsasao nga Austronesio ti Isla Ambon idiay Muluku. Dagiti dialekto dagiti dua a purok ket ti Seith ken Kaitetu, ken agbalbaliw dagitoy.
Dagiti nagibasaran[urnosen | urnosen ti taudan]
- ^ Seit-Kaitetu iti Ethnologue (Maika-18 nga ed., 2015)
- ^ Hammarström, Harald; Forkel, Robert; Haspelmath, Martin, dagiti ed. (2017). "Seit-Kaitetu". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.


text:
CAOAYAN, Ilocos Sur – Nalmes ti maysa a kindergarten pupil bayat ti panagdigosna iti swimming pool iti maysa a beach resort ditoy itay lawasna.
Saanen a naidanon ti biag ni Derrick Johnny de Leon, 6, agbasbasa iti Kindergarten, iti Polyclinic and Hospital iti Vigan City.
Segun iti inbestigasion, napan nagdidigos da Albert de Leon, 30, residente ti Cabaraoan Laud, Vigan City, ti asawana, ken gagayyemna iti Caoayan Heritage Resort ket inkuyogda ti tallo nga ubbing a pakairamanan ni Derrick.
Mapapati a timmapog dagiti tallo nga ubbing iti paglalangoyan a para iti nataengan.
Nagbalaw da Albert idi dida makita ti anakda ket iti panagbirokda, nasukalanda laengen daytoy iti lansad ti swimming pool.
Intaray dagiti nagannak ti ubing iti ospital ngem naideklara a natayen.


text:
VIGAN CITY – Nasarakan a maysan a bangkay ti akinkukua iti maysa a beauty parlor iti Bonifacio Street, Barangay I ditoy siudad iti parbangon ti Abril 15.
Nasarakan a natayen ni Victorino “Vicky” Urbano, 54, residente iti Barangay 4, Vigan City, awanan asawa, bakla, akinkukua iti Vicky Urbano Beauty Parlor, iti comfort room ti nadakamat a shop iti pasado alas dose y media ti parbangon ti Abril 15.
Nagsagrap ti biktima kadagiti bagsol iti nadumaduma a paset ti bagina a puon ti ipapatayna.
Awan pay ti suspetsa iti pammagsol nupay kuna ti polis nga adda anggulo a kitkitaenda. Nupay kasta, saan nga impalgak dagiti inbestigador ti sursurotenda nga anggulo tapno saan a maunaan ti panagimbestigada.
Segun iti report, nasdaaw ni Edgar Reintegrado, guardia ti Felmar building, gapu ta nakalukat ti ruangan ken nakasindi dagiti silaw ti beauty parlor idinto a naladawen ti rabii ket pinukkawanna ni Erica Bautista, caretaker ti pasdek a nakaibalayan ti nasao a shop, tapno mapanna kitaen ni Urbano.
Ditoy a naduktalan ti caretaker a maysan a bangkay ni Urbano, nadigos iti bukodna a dara.
Segun iti polis, sumikkilen ti biktima idi maduktalan ti pannakapapatayna.
Kinuna ni Reintegrado a nasdaaw no apay a nakalukat ti silaw ken ruangan ti beauty parlor agsipud ta masapa nga irikrikep ni Urbano ti shopna gapu ta aggaw-awid iti balayda iti Barangay Tamag.
Segun ken ni Reintegrado, manipud iti alas 6 agingga iti alas siete y media, irikepen ni Urbano ti shopna.#


text:
NARVACAN, Ilocos Sur – Napapatay ti maysa a mannalon bayat ti panangpakanna iti nuangna iti agsapa ti Septiembre 14 iti Barangay Lungog ditoy nga ili.
Nainaganan ti biktima a ni Eugenio Gasmen y Claustro, 49, balo, mannalon, residente iti Barangay Lungog ditoy nga ili.
Segun iti report, napan pinakan ti biktima ti nuangna a naigalut iti asideg ti karayan ket bayat ti kaaddana iti nadakamat a lugar, inasitgan dagiti di nabigbig nga armado a tattao sada pinaltogan ti biktima iti namindua.
Naitaray ti biktima iti Central Ilocos Sur District Hospital ngem pimmusay bayat ti pannakataming dagiti sugatna iti tian.
Di pay ammo ti motibo ti pammapatay.#


text:
Manong Danny, bayat ti panagdengdengngegko iti programam, diak malapdan ti luak gapu ta maiguyodak iti makapikapik a linabag ti biag dagiti nagsurat kenka. Wen, malagipko met ti bukodko a pakasaritaan ti biag, nangruna iti sinagrapko a padas ken ni ayat a diakto malipatan agingga a sibibiagak.
Manong Danny, ubingak a naaddaan iti kaayan-ayat. Ngem diak agbabawi iti pannakiayan-ayatko ta daytoy ti maysa a karagsakan ken kalidayan a pasamak iti biagko.
Diakto malipatan ti panaggianko iti Baguio City, Manong Danny, idi napanko inaywanan ti anak ti inaunaan a kabsatmi. Ditoy a naam-ammok ni Francis, Manong Danny. Agtrabtrabaho ni Francis kas peon iti maysa a konstruksion.
Nagarem kaniak ni Francis. Gapu ta ay-ayatek met, sinungbatak iti “wen”.
Nagbalin a namaris ti ayan-ayatmi. No awan ti trabahok iti balay, rummuarkami ken ni Francis a mapan agpasiar iti city lagoon wenno mapan agpagnapagna iti mall. No adda kuarta ni Francis, mangaldawkami iti mall.
Ngem maysa nga aldaw, nasarakanmi laengen ti bagimi iti maysa a nalaka nga otel. Ditoy nga insukok ti kinababaik kenkuana.
Nasunotan daytoy iti simmarsaruno a bulan.
Ngem sineknannak iti amak iti sumuno a bulan ta saan metten a simmangpet ti agbinulan a ‘sangailik’. Maysa a bigat, napatalgedan ti suspetsak idi nagduldul-oak.
Idi maammuan ni Tatang a masikogak, limmuas iti siudad. Pinaayabanna ni Francis ket kiniddawna ti panagkasarmin ken ni Francis agsipud ta dandanin agbalin nga ama.
Natulag ti panagkasarmi ken ni Francis iti masungad a bulan ti Mayo.
Nakaragragsakak iti panaglabas dagiti aldaw, Manong Danny. Panagriknak, siakon ti karagsakan a babai iti lubong agsipud ta naan-anayton a maikutak ti lalaki nga ay-ayatek.
Maysa nga aldaw, immay impakada ni Francis ti ipapanna iti probinsiada.
“Mapanko bisitaen ni Tatang ta agsakit,” pakadana kaniak.
“Agkuyogtan,” nakunak. “Kayatko met a makita ni Tatangmo… a Tatangkonto metten.”
“Saan pay nga ita,” insungbat ni Francis. “Agsubliak met la a dagus.”
“Ikumustanak la ngaruden kenkuana,” nakunak.
Limmabas ti makalawas, di met nagsublin ni Francis. Tinekstak.
“Kimmaro ti sakit ni Tatang,” nakunana. “Diak pay makasubli.”
Kalpasan ti makabulan, di pay nagsubli. Tinawagak iti selpon. Awan metten ti simmungsungbat. Agkiriring met ngem madama maputed metten. Iti naminsan, timek ti babai ti simmungbat. Idi usisaek no asino, iniddepnan ti selpon.
Ditoy a nangrugi ti suspetsak nga addan sabali a babai iti biag ni Francis.
Maysa a bigat, adda inkissiim kaniak ni Aida, maysa a gayyemko.
“Nakitak ni Francis idiay Ilokos. Adda kakuyogna a babai,” impadamagna.
Diak nakatimek. Kasla nagrisud ti langit kaniak iti dayta a darikmat.
(Adda tuloyna)


text:
VIGAN CITY – Iti baet a naipakaten ti election gun ban, uppat ti natay iti nagsisina a kaso ti pammaltog iti daytoy a siudad, iti Candon City, ken iti Bantay, Ilocos Sur itay nabiit.
Iti pammapatay ditoy, maysa a polis ti mapapati a nangisayangkat iti krimen a nakapapatayan dagiti agassawa a Dante Villanueva, Sr., 37, ken ti asawana, ni Andrea, 40, agpada nga agnaed iti Barangay 3 ditoy.
Iti inisial nga inbestigasion, mangrabii koman dagiti biktima idi simrek ti suspetsa sana pinaltogan ida.
Naitaray dagiti biktima iti Metro Vigan Cooperative Hospital ngem pimmusayda bayat ti pannakaagasda.
Naammuan a sakbay a natay, mapapati nga innaganan ni Dante ni SPO1 Arnold Aporongao, naasawaan, nakadestino iti 103rd Provincial Police Mobile Group, Bulag, Bantay, ken residente iti Barangay 4 ditoy siudad.
Nakarekobre dagiti inbestigador iti 11 a kapsula manipud iti cal. 9 mm iti nakapasamakan ti krimen.
Boluntario ti suspetsa a simmuko iti provincial headquarters.
Mapapati nga imon ti motibo ti pammapatay.
Iti Candon City, maysa a lalaki ti pinaltogan dagiti di pay am-ammo a lalaki a puon ti nakatayanna a dagus.
Nainaganan ti biktima a ni Dante Gacusan, 37, naasawaan, residente iti Barangay Bagar, Candon.
Segun iti report, mangrabii koma ti biktima idi simrek dagiti suspetsa sada pinalpaltogan.
Sigida a natay ti biktima.
Nakarekobre dagiti polis iti 7 a kapsula manipud iti cal. 45 ken 11 a kapsula manipud iti armalite rifle iti crime scene.
Di pay ammo ti motibo ti pammapatay.
Kabayatanna, napapatay ni Wilson Padron, 35, residente iti Nanerman, Sto. Domingo, Ilocos Sur, bayat ti panangbombana iti pilid ti motorsiklona.
Saan pay a nabigbig ti pimmaltog kenkuana.
Naammuan iti inbestigasion a kagapgapu ti biktima ken maysa a kaduana, ni Maximo Tabuso, iti inuman iti maysa a barangay iti Vigan City.
Dimsaag ni Tabuso iti nagkurusan iti sanguanan ti maysa a battery shop idinto a nagturong ti biktima iti vulcanizing shop tapno bombaanna ti pilid ti luganna.
Madamdama, nagsardeng ti maysa a lugan iti asidegna, dimsaag ti suspetsa sana pinaltogan ti biktima.
Naglibas ti suspetsa nga agturong iti abagatan a direksion.


text:
Pagsasao nga Ontong Java
Ti pagsasao nga Ontong Java ket ti pagsasao a Polinesio, nga insasao babaen dagiti agarup a 2,400 a tattao idiay Atol Ontong Java (Atol Luangiua) iti Is-isla Solomon.
Dagiti nagibasaran[urnosen | urnosen ti taudan]
- ^ Ontong Java iti Ethnologue (Maika-18 nga ed., 2015)
- ^ Hammarström, Harald; Forkel, Robert; Haspelmath, Martin, dagiti ed. (2017). "Ontong Java". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.
Dagiti akinruar a silpo[urnosen | urnosen ti taudan]
- Dagiti material iti Ontong Java ket mairaman kadagiti nawaya a maserrekan nga urnong ni Arthur Capell (AC1 ken AC2) a tinengngel babaen ti Paradisec.


text:
Ngem
Paskua man ken saan, umay latta daydi a lakay. Maymaysana. Awan ti
banda-musiko a kaduana. Pasiarenna dagiti purok ken barbario, kas
masansan nga isungbatna no amadenmi no sadino iti turongenna. Ngem
saan a kastoy ti Niño Jesus Visitation a kas tradision.
Nalabit panata ti lakay daydi nga inar-aramidna tapno
saankami a mangliplipat nga ubbing. Nga isu ti napasamak. Narangpaya
agingga ita dayta bukel ti pammati nga inna immula iti naganus a
panunotmi.
Mapasamak ti Niño Jesus Visitation manipud iti
Baro a Tawen agingga iti konselebrasion ti Tallo a Magos wenno Tallo
nga Ari. Saan a maymaysa a tao ti mangawit ken ni Niño Jesus
no di ket sangkapurokan wenno sangkagimongan. Dumagasda kadagiti
balay a malabsanda. Makanta dagiti ayug-paskua ken ti Salve Regina.
Umagep amin a kameng ti pamilia iti estatua ni Niño Jesus ken
mangiyawatda metten iti kuros
wenno kurkuros.
Manen, kuros
wenno kurkuros ti
nariingak a pangawag kadayta daton wenno ited iti simmangbay a Jesus.
Ited dayta kadagiti maseknan wenno kadagiti nangipatungpal. Uray ania
ti ited, kuarta (kaadduanna, siempre) wenno in kind. Alay, kuna
dagiti Anggalog.
No malpas iti maysa a balay, mapan ti estatua iti
sumaruno a balay. No mangrugi daytoy iti baro a tawen ken aggibus iti
paskua ti tallo nga ari, bale innem nga aldaw ti kapaut daytoy a
tradision. No maysa a barangay laeng ti pakapasamakan kadaytoy,
sigurado, mapasiar amin a balbalay.
Ngem ita, adda kadi pay daytoy a tradision?
Posada wenno Los Posadas
Ania ti Posada wenno Los Posadas iti Kastila?
Sangkagimongan a Krisitianismo ti mangar-aramid itoy.
Saan laeng a ditoy pagilian ti pakaar-aramidanna, uray iti sabali a
pagilian. Agsipud ta nainkastilaan ti kaaduan a balikas ti Iluko,
naadaptar ngarud ti Posada manipud iti Los Posadas.
Maysa a representasion wenno panangiparang iti natibidad
ti Posada. Daydiay panangsapsapul dagiti agassawa a Jose ken Maria
iti maturoganda kadaydi a rabii a dandanin maipasngay ni Jesus.
Agsapulda iti pagdagusan. Awan ti masarakanda ta pasig a napno dagiti
pagdagusan. Agingga a nakagtengda iti maysa a koral. Sadiay kulluong
a naipasngay ni ubing a Jesus.
Maysa daytoy kadagiti uppat a ramen ti daigon
iti Kabisayaan. Iti Cavite, pananawagan,
kunada met. Ige-ige
iti Bohol . Kadagiti dadduma a probinsia iti Katagalogan, isu daytoy
tay’ panunuluyan.
(Dayta panunuluyan
ti naikabil kadagiti libro iti Panitikan. Awan kadagiti dadduma a
bersion, lalo ti Posada. Isu a makuna nga unfair, nga awagan iti
Panitikang Filipino no dagiti laeng sinurat dagiti Anggalog ti
maiyadal. Saanmi nga ayonan daytoy a sistema ti kurikulom iti
edukasion iti Filipinas.)
Ti ritual ti Posada.
Iti panaglabas ti panawen, timmaud dagiti belen kadagiti
balbalay. Naidisso daydiay representasion a panagbirbirok da Jose ken
Maria iti pagdagusan. Adda belen iti tunggal balay wenno sumagmamano
a balay. Kas representasion ti natibidad.
Dumteng met itan dagiti peregrinos ken peregrinas wenno
dagiti mapan makipaskua. Ub-ubbing, agtutubo wenno nataengan. No
pinastrek ida dagiti makimbalay, maangay ti panaglualo, lalo iti
Santo Rosario ken panagkanta kadagiti ayug-paskua. Kalpasanna,
pannangan!
No amirisen a nalaing, makitatayo ti kinaadda ti
ebolusion ti caroling. Manipud iti posada a sumrek iti balay ken
agkanta, iti laengen ruar ti pagkantaan ken urayen ti ited nga
aginaldo. No pinastrek ti makimbalay dagiti agkaroling, kaan daytan!
Napintas ti Paskua. Panawen ti panagisagut ken
ragragsak. Ngem saan koma a liplipatan ti pudpudno a kaipapanan
dagitoy a selebrasion, paskua, piesta, ritual ken tradision.
Aramidentayo dagitoy, saan a kas nakaugalian no di tapno mapatibker
ti pammatitayo.
Narigat a yaw-awan ti kumaw a balikas dagiti
managkurimaong kadagiti kararua ti addaan natibker a pammati.#


text:
Ti Biblia isu adda iti puso ti panangaramat iti Siensia Cristiana. Science and Health with Key to the Scriptures [Siensia ken Salun-at agraman Tulbek kadagiti Eskriptura], nga insurat ni Mary Baker Eddy, sukisokenna ti kangrunaan nga espiritual a linteg iti panangagas iti babaen ti Biblia ken pannakapabaro ken no kasano a mayaplikar iti amin a nataoan a pakasapulan.
Dagiti adalan iti Siensia Cristiana basaenda ti linawas nga Adalen iti Biblia a naiwarnak iti Christian Science Quarterly ken mabalin a mausar iti uray siasino iti silulukat-a-linya wenno iti Pagbasaan ti Siensia Cristiana. Iti tunggal lawas, maysa a baro nga Adalen agraman sasao manipud ti Biblia ken Siensia ken Salun-at a mangidiaya iti praktikal, a makapasalun-at a kapanunotan a mayaplikar kadagiti pagsasaritaan a sangsanguen dagiti tattao iti inaldaw. Mayaplikar dagitoy nga espiritual a kinapudno iti dagdagus kadagiti maisaknap a pagsasaritaan a kas ti krimen, pakaseknan iti aglawlaw, gubat, ken kinakurapay.
Tunggal lawas maibasa daytoy iti napigsa babaen ti dua nga Agbasbasa a kas kasaba iti Domingo iti tunggal Church of Christ, Scientist iti entero a lubong. Iti panagdengdengngeg kadagitoy nga Adalen-a-Kasaba agraman pannakaawat ken inspirasion a naurnong manipud iti panangadal a linawas ken pannakayaplikar dagiti kapanunotan a masarakan iti Adalen makipaset iti mannakabalin nga horas a mangagas a mangbenepisiar iti amin nga adda ken maitipon ti komunidad. Ti Adalen iti Biblia isu maysa met a tulbek a kangrunaan a paset iti panangisuro kadagiti ubbing ken agtutubo a tattao iti Christian Science Sunday Schools.


text:
Ti Gambia (i/ˈɡæmbi.ə/), opisial nga Islamiko a Republika ti Gambia[3][4][5] wenno Republika ti Gambia,[6][7][8] ket ti pagilian idiay Laud nga Aprika nga intero a napalikmutan babaen ti Senegal malaksid ti igid ti baybayna iti Taaw Atlantiko iti akinlaud a patinggana. Daytiy ti kabassitan a pagilian iti nangruna a daga ti Aprika.[9]
Ti Gambia ket mabirukan iti dua bangir ti Karayan Gambia, ti nakainaganan ti pagilian, nga agyus babaen ti tengnga ti Gambia ken agayus idiay Taaw Atlantiko. Ti kalawana ket 10,689 kuadrado kilometro (4,127 sq mi) ken addaan iti populasion iti 1,882,450 manipud iti senso idi Abril 2013 (probisional). Ti Banjul ket isu ti kapitoliona, ken dagiti kadakkelan a siudad ket ti Serekunda ken Brikama.
Makibinningay ti Gambia kadagiti historikal a taudanna kadagiti dadduma nga adu a pagilian ti Laud nga Aprika iti panagtagilako ti aadipen, ken isu idi ti kangrunaan a gapu iti pannakaikabil ken pannakaibati ti kolonia idiay Karayan Gambia, ken immuna daytoy nga inaramid babaen dagiti Potuges, idi las-ud ti panawen nga ammo idi a kas ti A Gâmbia. Kalpasanna, idi 25 Mayo 1765,[10] Ti Gambia ket inaramid idi a kas parte ti Imperio a Britaniko idi pormal a nagtakem ti gobierno, ken nangbangon iti Probinsia ti Senegambia. Idi 1965, Nakagun-od ti Gambia iti wayawaya babaen ti panangidaulo ni Dawda Jawara, ken nagturay isuna aginggana idi nagturay ni Yahya Jammeh iti kudeta idi 1994.
Ni Adama Barrow ket nagbalin a ti maikatlo apresidente ti Gambia idi Enero 2017, kalpasan ti panangatiwna kenni Jammeh iti panagbubutos idi Disembre 2016.[11] Kinaunaan a saan nga inawat ni Jammeh dagiti resulta, a nagggappuan ti didigra ti batay-linteg ken ti pannakibinag ti militar babaen ti Komunidad ti Ekonomia dagiti Estado ti Laud nga Aprika, ken nagresultaan ti panageksilona.[12][13]
Ti ekonomia ti Gambia ket kaaduan iti panagtalon, panagkalap, ken naipangpagruna iti turismo. Idi 2008, agarup a pagkatlo iti populasion ket agbibigda iti baba ti linia ti kapanglaw iti sangalubongan iti US$1.25 iti tunggal maysa nga aldaw.[14]


text:
CANDON CITY – Sumagmamano a nabibileg nga armas ti insuko ti maysa a residente iti Barangay Oaig Daya ditoy sakbay ti panagrikisa ngem nagtuloy ti search operation dagiti polis iti pagtaengan ti suspetsa ket nakakumpiskada iti maiparparit a droga.
Nakasukal ti search team iti pagtaengan ni Ruel Ballocanag, 30, naasawaan, residente iti Oaig Daya ditoy, iti maysa a plastic sachet a mapapati a naglaon iti binulong ti marihuana nga addaan bunga, binulong ti marihuana a nabungon iti pagiwarnak, 2 nga open plastic sachet a naglaon iti binulong a marihuana nga addaan bunga nga agdagsen iti 19 gramo.
Sakbay ti panagsukisok, boluntario nga insuko ti suspetsa dagiti nabibileg nga armasna a pakairamanan ti maysa a cal. 30 US carbine, maysa a Colt baby armalite, gauge 12 shotgun, homemade back shot one pong, 7 a bala para iti gauge 12 shotgun, 1 magasin para iti armalite nga addaan 10 a bala ken 2 a bala para iti cal. 30 carbine.
Ngem intuloy ti search team ti panagsukisok a nakasukalanda kadagiti maiparparit a droga.
Sinaksian dagiti barangay officials a pakairamanan ni Barangay Captain Pepito Sanchez ti nasao a panagsukisok.
Binukel ti PNP ditoy siudad, Philippine Drug Enforcement Agency ken ti International Coordinating Advisory Grop (ICAG) nga indauluan ni Police Chief Inspector Marlo Castillo, hepe ti polis, ti grupo a nagsukisok iti pagtaengan ni Ballocanag. (Danny Antalan)


text:
Friday, March 6, 2015
RESEARCHERS TI DUA A UNIBERSIDAD, BIMMISITA
Cabugao, Ilocos Sur –Nakikoordinar dagiti estudiante ti De La Salle University, Manila ken UP-Diliman, Quezon City a mangal-ala ti kurso a Bachelor of Science in Biology iti Opisina ni Mayor Edgardo “Ediboy” S. Cobangbang, Jr. iti Munisipio iti Marso 6, 2015.
Imbatad dagiti Student Researchers a kayatda a mapalawa ti kaammuanda/panagsukisokda iti innem a Coastal Municipalities ti Ilocos Sur a pakaibilangan ti ili a Cabugao tapno dagiti mabukelda a datos ken pannakaidokumentona ket agpaay a reperensia wenno pagbasaran para iti sapasap iti benneg ti panagsukisok. # (Web In-Action)
Posted by Bayan ng Cabugao, Ilocos Sur at 8:48 AM
Subscribe to: Post Comments (Atom)


text:
Dear Manong Danny,
Tunggal parsua a tumaud ditoy lubong, adda naituding a kaikarianna. Naiprograman dagiti dumteng iti biagna, kas panangiprograma iti selpon ti ipatulod a mensahe iti papananna a destinasion. Mabalin nga ababa wenno atiddog ti biagna ditoy rabaw ti daga a pagkarayamanna. Ta adda naiparsua a masapa a matay, adda met arig tallikudannan ti init ngem nakayakay ni patay. Adda met agballigi wenno mapaay iti direksion a turongenna.
Ita, sublianta man ti 1978, tawen a pannakakitak iti kinangayed ‘ toy lubong. Naiyanakak a nakutiil wenno kullapit nga ubing, Manong Danny. Iti ababa a sarita, malnourished ket kinuna pay ni tatang a dina ninamnama a madanonko ti kastoy a biagko iti agdama.
Nakurapay ti adda a panagbiagmi. Makitaltalon laeng ti amak. Agkulot ken ag-manicure ti inak. No awan ti serbisan ni nanangko, mapanna tulongan idiay talon ti amak.
Gapu ta marigatan ni tatang iti kaadu ti trabahona idiay talon, innalana ni Dodong a kaduana a mangtaming kadagiti mulana a tabako a birhinia. Kalugaranmi met laeng ni Dodong. Baro, maskulado, naguapo ken napintek ti takderna a lalaki.
Dakkel ti akem ni Dodong iti panagbaliw ti ordinario a panagbiagmi. Naammuak daytoy babaen met laeng ti panangestoria kaniak ni tatang.
Kinuna ni Tatang nga imbilangna a kas kabsat ni Dodong. Ngem dina impagarup nga agbalin ni Dodong nga uleg a nangarpuog iti naulimek a panagbiagmi.
Segun ken ni tatang, natnag ti rikna ni nanang ken ni Dodong. Mabalin siguro gapu iti kinataerna a dakkel a pakaarusan ni tatang. Malaksid a narapis ni tatang, natiltil iti trabaho iti talon ket adayo a nalaklakay ti langana ngem iti tawenna. Ken gapu ngata iti kaadu ti trabahona, dinan naasikaso ni nanang. Babaiak ket ammok a kasapulan met ni nanang ti pammateg ti asawa nangruna iti sanguanan ti rigat.
Segun ken ni tatang, maysa ket gudua laeng ti tawenko idi nakitaray ni nanangko ken ni Manong Dodong.
Kasla nalpes nga uong ni tatang iti kasta a napasamak iti biagmi. Nasumokna ti uminom. Nabaybay-anna dagiti trabahona iti talon.
Pagyamanak ta uray kasta ti napasamakna, dinak binaybay-an. Isu ti nagbalin a pannakainak. Inan-anusannak a tinagibi nga awan a pulos ti pannarabay ti nakitaray nga inak.
Naglabas dagiti tawen. Idi agtawenak iti innem, simrekak a grade one iti eskuela. Idi damok iti pagadalan, intulodnak ni tatang. Inur-uraynak agingga iti nalpas ti klasemi iti aldaw. Iti malem, intulodnak manen ket naguray iti ruar ti kuartomi agingga iti panagawidmi. Isu pay ketdi ti sentro ti sutil gapu ta pasig nga inna ti nangitulod-nangsukon kadagiti annakda.
Ngem manipud nakitaray, awan uray ni balikas pay a naggapu ken ni Nanang. Linipatnakami a naminpinsan ken ni tatang.
(Adda tuloyna)


text:
Indotsina
Ti Indotsina wenno Indo-Tsina ket ti peninsula idiay Abagatan a Daya nga Asia[1] a mabirukan iti agarup nga abagatan wenno abagatan a laud ti Tsina, ken daya ti India. Ti nagtaudan ti naganna iti Pranses nga Indochine a kas ti panagtitipon iti nagnagan ti "India" ken "Tsina", a mangibagbaga ti lokasion iti teritorio a nagbaetan dagiti dua a pagilian. Daytoy ket maibagbaga pay a kas ti nangruna a daga ti Abagatan a daya nga Asia. Ti termino ket mabalin pay a mausar iti bioheograpia para iti "Rehion ti Indotsina", ti nangruna a bioheograpiko a rehion iti uneg ti ekosona ti Indomalaya.
Dagiti pagilian ti nangruna a daga ti Abagatan a daya nga Asia, nupay kasta ket nakaala iti impluensia manipud ti India ken Tsina kadagiti agdumaduma a kaadu.[1] Adda met dagiti kultura, a kas ti Cambodia, Laos, ken Tailandia ket kangrunaan a naimpluensiaan babaen ti India nga adda met iti basbassit a pannakaimpluensia babaen ti Tsina. Dagiti dadduma, a kas ti Bietnam, ket kaaduan a naimpluensiaan babaen dagiti kultura ti Insik nga addaan laeng iti bassit a pannakaimpluensia iti kultura manipud ti India, ken kaaduan babaen ti sibilisasion ti Champa a pinarukma idi ti Bietnam idi las-ud ti nagpaabagatan a panagpadakkel.
Heograpia[urnosen | urnosen ti taudan]
Dagiti teritorio ti Indotsina ket buklen dagiti sumaganad:
- Cambodia
- Laos
- Bietnam
- Myanmar (dati idi a ti Burma; paset ti Britaniko nga India aginggana idi 1937)
- Tailandia (dati idi a ti Siam)
- Malaysia (Peninsular a Malaysia laeng)
- Singapore
Bioheograpia[urnosen | urnosen ti taudan]
Iti bioheograpia ti termino a Rehion ti Indotsina ket inus-usar a kaibuksilan ti nangruna a bioheograpikol a rehion idiay ekosona ti Indomalaya, ken ti pay pitoheograpiko a ploristika a rehion iti Paleotropikal a Pagarian. Daytoy ket mangiraman ti patneng a flora ken fauna iti amin a pagpagilian dita ngato . Ti kadenna a Rehion ti Malesia ket sakupenna dagiti pagilian ti Maritimo nga Abagatan a daya nga Asia, ken askawenna dagiti ekosona ti Indomalaya ken Australasia.
Kitaen pay[urnosen | urnosen ti taudan]
Dagiti nagibasaran[urnosen | urnosen ti taudan]
- ^ a b Marion Severynse, ed. (1997). The Houghton Mifflin Dictionary Of Geography. Houghton Mifflin Company. ISBN 0-395-86448-8.
- History of the mountain people of southern Indochina up to 1945 (Bernard Bourotte, i.e. Jacques Méry, U.S. Agency for International Development, 195?
Dagiti silpo ti ruar[urnosen | urnosen ti taudan]
Midia a mainaig iti Indotsina iti Wikimedia Commons
- Ti kolonisasion ti Indotsina manipud idi 1892 (iti Ingles) (iti Pranses)


text:
Nailian a Parke ti Turod Cassamata
Ti Nailian a Parke ti Turod Cassamata ket nasalakniban a lugar iti Filipinas a mabirukan idiay ili ti Bangued, Abra idiay Rehion Administratibo ti Kordiliera. Ti parke ket sakupenna ti kalawa dagiti 57 nga ektaria ken nairangarang a nasalakniban a lugar idi 1974.[2]
Ti lokasionna kadagiti akin-abagatan a patingga ti ili ti Bangued babaen ti kalsada ti Ilocos Sur-Abra ket mangpalubos ti nalaka nga ipapan dagiti agtataeng. Ti turod ket nalaka met a makalay-at babaen ti nasillaudan a kalsada wenno babaen ti pannagna dagiti konkreto nga agdan. Dagiti agbisbisita ket magun-gunaanda kadagiti panoramiko a panagtan-aw iti bassit nga ili iti baba ken ti pay sibubukel a gay-at ti ginget ti Karayan Abra a naaripingan babaen ti Kordiliera Sentral ken dagiti kabambantayan ti Ilocos. Ti 990 a metro (3,248 a kadapan) a katayag ti Bantay Banti Goolong[3] (matawtawagan pay ti bantay iti "Sleeping Beauty" babaen dagiti umili) ket naipangpangruna a nakangayngayed manipud iti Parke Victoria a mabirukan idiay pantok ti turod. Iti pay maipatinayon iti parke ken dagiti dalan ti bantay, ti Turod Cassamata ket mangited pay kadagiti pakultad a kas dagiti paglaguyan, otel ken ampiteatro. Ti parke ket lugar pay ti dakkel a pagidulinan ti danum ken ti altar ni Birhen Maria.[4]
Dagiti nagibasaran[urnosen | urnosen ti taudan]
- ^ "Technical Bulletin 2013-01". Departamento ti Enbironmento ken dagiti Masna a Rekurso – Nasalakniban a Luglugar ken Opisina ti Kaatapan. Naala idi 29 Agosto 2013.
- ^ "CAR – Nasalakniban a Luglugar". Departamento ti Enbironmento ken dagiti Masna a Rekurso – Nasalakniban a Luglugar ken Opisina ti Kaatapan. Naala idi 21 Hunio 2012.
- ^ "Bantay Banti Goolong". Peakery.com. Naala idi 21 Hunio 2012.
- ^ "Abra – Dagiti Pagpasiaran ti Turista". Departmento ti Turismo. Naala idi 21 Hunio 2012.


text:
Asteroid
Dagiti asteroid ket dagiti bassit a planeta (bassit a bagbagi ti Sistema Solar ken dagiti ansisit a planeta) a saan a dagiti bandus, a naipangpangruna kadagiti adda iti akin-uneg a Sistema a Solar. Dagitoy ket tinawtawagan pay idi a kas dagiti planetoid, a naipangpangruna dagiti dadakkel. Dagitoy a termino aket naipakasariaan a naipakpakat idi iti aniaman nga astronomiko a banag nga agpalpalikmut iti Init a saan a nangipakpakita ti disko iti maysa a planeta ken saan a napaliiwan nga adda dagiti pannakailasinan itimaysa nga aktibo a bandus, ngem kas dagiti bassit a banag iti akin-ruar a Sistema a Solar a naduktalan, dagiti nalaka nga agbalbaliw a nakaibaytayan ti rabawda ket nabirukan idi a kapadpada dagiti bandus, ken isu a dagitoy ket kankanayon a nailaslasin manipud kadagiti tradisional nga asteroid.[1] Isunga ti termino nga asteroid ket kaaduan a nagbalinen a naipangpangruna a mangitudo kadagiti bassit a bagiu iti akin-uneg a Sistema a Solar aginggana iti pagtayyekan ti Hupiter. Dagitoy ket naigrupoda kadagiti akin-ruar a bagi nga centaur, dagitii Neptuno a troyan trojan, ken dagiti trans-Neptunio a banag a kas dagiti bassit a planeta, a daytoy ti termino a kinaykayat kadagiti sirkulo ti astronomikow.[2] Iti daytoy nga artikulo ti termino nga "asteroid" ket mangitudo kadagiti bassit a planeta iti akin-uneg a Sistema a Solar.
Dagiti nota[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti asteroid". NASA – Jet Propulsion Laboratory. Naala idi 13 Septiembre 2010.
- ^ Asimov, Isaac, ken ni Dole, Stephen H. Dagiti Planeta para iti Tao (New York: Random House, 1964), p.43.
Dagiti akinruar a silpo[urnosen | urnosen ti taudan]
- Midia a mainaig iti Asteroid iti Wikimedia Commons


text:
BANTAY, Ilocos Sur – Makalawas
kalpasan ti itatapog ti tawen 2009, nagsasaruno dagiti aksidente iti
probinsia a nakatayan ti dua ken nakadundunoran ti pito a tattao.
Nadunor da Romel Paet, 20, baro,
residente iti Bulag East, ditoy nga ili, ken Nelson Sipin, 24,
naasawaan, residente iti Barangay 4, Bantay gapu iti panagdinnungpar
ti luganda.
Mapapati a linabsan ni Paet a
naglugan iti Honda XRM ti traysikel a minaneho ni Sipin ket iti
panagsublina iti liniana, napasamak ti panagdinnungpar dagiti dua a
lugan.
Iti sabali pay a damag, dinungpar
ti motorsiklo a minaneho ni Gilbert Pimiento, 21, residente ti
Kimmarayan, Santo Domingo, ni Florencio Barara, 50, naasawaan,
residente iti Guimod, Bantay a puon ti nakayospitalanda a dua.
Mapapati a nagpatengnga ni Barara
iti kalsada nga agpara iti lugan ket di napakadaan ni Pimiento ti
panagatrasna a nakadungparanna iti biktima.
Iti Narvacan, dinungpar ti Toyota
Tamaraw FX a minaneho ni Jaime Castañeda, residente iti
Barangay 9, Vigan City ni John Siddayao, agnaed iti Sulvec iti daytoy
nga ili.
Mapapati a kellaat a bimmallasiw
ti ubing iti kalsada ket nupay nagpreno ni Castañeda,
nadungparna latta a nagsagrapan ti biktima iti sugat iti ulo.
Intaray ni Castañeda ti
ubing sa simmuko iti kuerpo ti polis iti Narvacan.
Iti Sta. Lucia, natay ni Benjamin
Habon, 15, barito, residente iti Cabaritan, Sta. Lucia idinto a
nadunor ti inluganna a kabsatna, ni Leonard, 17, ken ti
kinadinnungparda a da Ronel Solimen ken Joey Dapli-an, agpada a
residente iti Man-atong, Suyo, Ilocos Sur.
Mapapati a sinakup ti motorsiklo a
nagluganan ti natay ti linia ti traysikel iti national highway a
sakup ti Suagayan, Sta. Lucia a puon ti nagdinnungparanda.
Ditoy met laeng nga ili, naubon
iti barukong ni Marcelino Galima, Jr. 34, naasawaan, taga-Calaoaan,
Candon City gapu iti aksidente a nakainbolbaran ti luganna a Delica
van ken maysa nga Izuzu Elf.
Naitaray ni Galima iti ospital ti
Sta. Lucia sa iti Candon General Hospital ngem natay bayat ti
pannakataming ti sugatna.#


text:
SANTIAGO, Ilocos Sur – Maysa a guest relation officer ti naireport a magmagna a nakalabus iti Barangay Ambucao ditoy nga ili.
Inreport ni Ambucao Barangay Captain Ruben Agosto a nasalamaanda a magmagna a lamolamo ni Rochelle Talabapos, alias Mayet, residente iti San Antonio, Cavite ngem mapapati nga agtrabtrabaho iti Sherimao Bar and Grill iti Candon City.
Naipan ni Talabapos iti ospital tapno maagasan dagiti garumiadna. Di nailanad iti blotter no apay nga adda garumiad ti babai ngem mapapati a nabartek.#


text:
Pagsasao a Kasiguranin
Ti Kasiguranin (Casiguranin) ket ti pagsasao ti ili ti Casiguran idiay akin-amianan a Filipinas. Daytoy ket nagtaud manipud iti nasapa a dialekto ti Tagalog a nakaro a nagbulod manipud iti sasao nga Agta ti Akin-amianan a daya a Luzon.[3]
Ti Dilasag, Dinapigue, Maconacon, ken Divilacan ket dagiti ili a kangrunaan nga agsasao iti Ilokano iti amianan bassit ti Casiguran.
Dagiti nagibasaran[urnosen | urnosen ti taudan]
- ^ Kasiguranin iti Ethnologue (Maika-18 nga ed., 2015)
- ^ Hammarström, Harald; Forkel, Robert; Haspelmath, Martin, dagiti ed. (2017). "Kasiguranin". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.
- ^ Robinson, Laura C. and Jason William Lobel (2013). "The Northeastern Luzon Subgroup of Philippine Languages." Oceanic Linguistics 52.1 (2013): 129.


text:
Inaprobaran ni Governor Imee Marcos iti Executive Order 438 series of 2018 nga maiparit iti aglako wenno gumatang iti arak iti intero a probinsiya idi kalman, Setyembre 12, 2018.
Daytoy ket naaramid gapuanan met laeng iti ayat ti Gobyerno nga malimitaran iti krimen ken dadduma pay nga madi nga epekto iti arak ti maysa a tao nangnangruna ita nga panagbabagyo.
Pinatibker pay daytoy nga EO nga asinuman nga maduktalan a naglako wennu gimmatang iti arak ket adda naituding nga dusa na.
Daytoy nga EO ket agtalinaed nga masurot agingga a makatalaw iti Bagyong Ompong iti area of responsibility iti Pilipinas.


text:
Inaramat manen ti Malakaniang ti Executive Order 464 tapno maliklikan dagiti kameng ti Gabinetena ken dadduma a nangangato nga opisial ti turay ti dumatag iti hearing nga inangay ti Senado itay Hulio 31 babaen ti komite da Senador Jinggoy Estrada ken Richard Gordon.
Saan a nagparang da Labor Secretary Arturo Brion, Budget Secretary Rolando Andaya, Jr., Foreign Undersecretary Esteban Conejos Jr., Philippine Overseas Employment Administrator Rosalinda Baldoz, Overseas Workers Welfare Administrator Marianito Roque, ken Ambassador iti Israel Antonio Modena iti daytoy a hearing ngem nangayabda ketdi iti press conference a nangikalintegan ni Executive Secretary Eduardo Ermita a makumikom unay dagiti opisial para iti nasayud a pannakaibakuit dagiti kadaraantayo manipud iti gubat iti Israel ken Hezbollah guerrillas (iti Lebanon), ket saan a daytoy ti umisu a panawen tapno makuestionaran ti pundo ken wagas ti pannakaibakuitda ken awan ti makitada a maisagsagana a lehislasion mainaig iti nakapaayaban dagiti opisial ti turay.
Ngem di man annugoten dagitoy nga opisial, uray ordinario nga umili, makitana a pinawilan ti Malakaniang ida a dumatag iti sanguanan dagiti senador tapno malawlawagan ti pudno a kasasaad ti pundo ti OWWA nangruna ita a kasapulan unay dagiti kailiantayo a naipit iti gubat iti Lebanon ti pannaranay manipud iti gobierno.
Saan ngarud a malapdan a sumngay iti panunot: adda kadi ilemlemmeng ti turay wenno ti OWWA tapno liklikanda ti sumarang iti nasao a hearing?
Mangted tunggal OFW iti kontribusion a $25 no mapanda mangged iti ganggannaet a pagilian. Sangkaisawang ti OWWA nga adda nakasagana nga P8 bilion a pundo a maaramat para kadagiti kadaraantayo no adda problemada wenno iti tiempo ti kalamidad wenno gubat iti pagtrabahuanda a pagilian.
Saan koma a naituon ita ti imatang dagiti umili iti kontrobersia ti pundo nga adda iti ikut ti OWWA a nagtaud manipud iti naurnong a kontribusion dagiti kadaraantayo a mapan agtrabaho iti sabali a pagilian no saan a nagpaarayat ni Ambassador iti Lebanon Al Francis Bichara a makiraudanen ti pundo ti embahada nga imatonanna idinto a linagidawna ti kaawan ti impatulod ti OWWA a kuarta para iti pannakatulong dagiti kadaraantayo iti evacuation center ken iti pannakaibakuitda.
Pinaglibakan ni OWWA administrator Marianito Roque ti impalgak ni Bichara nga awan ti saranay a simmangpet iti embahada. Kinunana a nangipatulod ti ahensia iti kuarta a maaramat para iti pannakaibakuit dagiti kailiantayo.
Impakaammo pay ni OWWA trustee Estrelita Hizon a rinuk-atanen ti ahensiana ti $2 milion, malaksid ti $2 milion nga immun-una a pinalubosanna.
Ngem naammuan manipud ken ni Senador Joker Arroyo a $20,000 laeng ti impatulod ti OWWA, saan nga iti embahada iti Lebanon, no di iti welfare office ti OWWA iti Beirut.
No apay nga iti OWWA officer ti nakaipatulodan ti kuarta, a saan ketdi a ti embahada a nagkiddaw, ti narigat a maawatan.
Kinuna pay ni Sen. Arroyo nga inotorisaran ti Department of Foreign Affairs ti embahada itay Hulio 14 a mangiruar iti $50,000 manipud iti 2006 budget ti embahada para iti operasionna a maaramat para iti pannakaibakuit dagiti kailiantayo. Sabali pay ti inruar ti embahada a $25,000 manipud iti pundona.
Iti sabali a bangir, nakagasto ti embahada iti $107,151.54 iti panangibakuitna kadagiti kadaraantayo iti walo a grupo (batches) babaen ti panagluganda iti bus manipud iti Beirut agingga iti Damascus iti Syria. Adda pay $32 a binayadan ti embahada para bisa ti tunggal evacuee iti gobierno ti Syria.
Kuna ni Sen. Arroyo a saan pay a sinulnitan ti DFA ti $107,151.54 a nakaud ti embahada iti pundona para iti operasionna iti 2006.
Di ngarud mababalaw ni Bichara iti panagpaarayatna ta makiraudanen ti pundo ti embahada idinto nga awan pay ti saranay manipud iti OWWA iti laksid ti waragawag daytoy nga addan impatulodna a kuarta para iti pannakaibakuit dagiti kakailiantayo a naipit iti gubat iti Lebanon.
Ti saludsod: asino ti agsasao iti pudno?
No pudno nga adda pundo ti OWWA, apay a masagsaginnit dagiti napagawid a kakailiantayo? Maiduma unay kadagiti sabali a pagilian nga idi bumtak ti hostilidad iti nagbaetan ti Lebanon ken Israel nangarkiladan kadagiti bus, bapor, eroplano para iti madagdagus nga evacuation dagiti nasionalidadda.
No awan ti ilemlemmengda, apay a di pinalubosan ti turay dagiti opisial dagiti maseknan nga opisina a sumaklang iti hearing iti Senado a dida ketdi agtaklin iti likudan ti Executive Order No. 464?
Nupay mamatikami a saan a daytoy ti umno a tiempo, rumbeng laeng nga ipalgak ti OWWA ti pudpudno a kasasaad ti pundona a nagtaud kadagiti OFWs a madadaan koma a maaramat iti tiempo a kasapulanda ti saranay ken tulong.
Ngem iti sanguanan ti di makapnek a wagas a pannakaibakuit dagiti kadaraantayo, ken iti panangipawil ti Malakaniang nga agpalawag dagiti maseknan nga opisial iti sanguanan ti Senado, sumuknor laeng ti atap a natagamtamen ti pundo ti OWWA iti baet ti panangibambando dagiti opisialna a di nakutkuti ti binilion a pundona.
Daytoy ti kasapulan nga ilawlawag ti OWWA iti kabiitan a panawen!


text:
Akita, Akita
Ti Akita (秋田市 Akita-shi) ket ti kapitolio ti siudad ti Prepektura ti Akita, Hapon, ken naidesignado daytoyen a bugas a siudad manipud idi Abril 1, 1997. Manipud idi Septiembre 2013, ti siudad ket addaan iti nakarkulo a populasion iti 320,232 ken ti densidad ti populasion iti 354 a tattao tunggal km². Ti dagup a kalawa ket 905.67 km².
Dagiti akinruar a silpo[urnosen | urnosen ti taudan]
Midia a mainaig iti Akita, Akita iti Wikimedia Commons
- Opisial a website ti Siudad ti Akita (iti Hapon)


text:
SAN ILDEFONSO, Ilocos Sur – Pinaltogan ti maysa a lalaki dagiti kabsatna gapu iti pannakakitana a pinanggep ti maysa a dangran ti anakna ken iti baet a pinanggep ti sabali a pagtalnaen ida.
Iti report a dimmanon iti police station ditoy nga ili, napasamak ti panangpaltog ni Antonio Bersamina Jr. y Abejon, aka Olok, 50, iti kabsatna a ni Alex Bersamina y Abejon, 45, iti mismo a sango ti balay ni Barangay Captain Carmencita Tumbaga idi agsapa ti Mayo 16.
Intaray dagiti nagresponde a polis ti biktima iti Northside Doctors’ Hospital iti Barangay Guimod, Bantay, Ilocos Sur para iti pannakaagasna.
Iti inisial a panagimbestiga dagiti polis, agdigos koma ni Marvin Bersamina y Marilag, 28, baro, anak ti suspek, idi dinarup ti ulitegna a ni Antonio ket pinanggep daytoy a pang-oren ngem nakataray ni Marvin.
Mapapati a nakapungtot ni Antonio idi lumabas iti balay ni Barangay Captain Tumbaga ta nakitana ti panangdarup ti kabsatna a ni Alex ken ni Marvin ket inasutna ti paltogna sana pinaltogan ti kabsatna a akatamaan iti bukot ken makannigid a sikona.
Pinaltogan pay ni Antonio ti sabali a kabsatda a ni Gregorio idi pinanggep daytoy ti aganawa. Nupay kasta, saan a napuntaan ni Gregorio.
Nakarekobre dagiti polis iti maysa nga slug a mapapati a nagtaud iti cal. 38 iti crime scene.
Naglibas ti suspek ngem nakemmeg met laeng daytoy iti pursuit operation nga inwayat dagiti polis.
Idi nakemmeg dagiti polis ti suspek, nakasamsamda iti ikut daytoy iti sabali a paltog, maysa a cal. 22 revolver.
Boluntario nga insuko ti maysa a Santos Bolo y Vinlayo, 37, lumugar met laeng iti nadakamat a barangay, ken ni Barangay Captain Tumbaga ti paltog a mapapati nga imbati kenkuana ni Antonio a maysa a cal. 38 revolver a nagmarka iti Taurus Int. Mfg. Miami, Florida, USA a nagkarga iti 12 a bala, 19 a bala ti cal. 22, dua a bala ken dua a kapsula ti cal. 38 a naikarga iti chamber daytoy.
Agtultuloy ti panagimbestiga ti polis mainaig iti nasao a pammaltog. (Tawid News)


text:
CAOAYAN, Ilocos Sur – Tallo a pammaltog ti nagsasaruno a naisayangkat sadiay Caoayan, Bantay ken San Juan itay napan a lawas a nakagudasan dagiti tallo a biag.
Naireport a napapatay ni Melinol Manzano y Arce, 38, tricycle driver ken residente iti Barangay Naguilian, Caoayan idi 8:45 ti Oktubre 14; ni Lawrence Villano y Pacano, 38, residente iti Barangay Alinaya, Pidigan, Abra; ken ni Roxan Jay Ventura y Sabugo, 29, baro, mannalon, ken residente iti Barangay Malamin, San Juan, Ilocos Sur.
Iti pammaltog iti Caoayan, madama a makipatpatang ni Manzano iti maysa nga agnagan iti Chris Tolentino y Tabile, 35, kalpasan a nagbayad ti naud-udi iti utangna idi pinaltogan dagiti suspek a nagaruat iti nalabaga a t-shirt ken short pants ken bullcap.
Naglibas dagiti di nabigbig a suspek a naglugan iti asul a motorsiklo iti direksion nga agturong iti Barangay Beddeng, Vigan City.
Nakasarak dagiti inbestigador iti dua a kapsula manipud iti cal. 45 iti nakapasamakan ti krimen.
Iti pammaltog iti Bantay a naisayangkat iti agarup 11:30 ti bigat ti Oktubre 16, madama ti panagpalutpot dagiti polis no asino ti drayber ti motorsiklo a nagsakayan ni Villano idi mapapatay.
Limtuad iti inbestigasion nga agpaamianan a direksion ti Kawasaki Barako a motorsiklo a minaneho ti di pay nabigbig a nakiluganan ti biktima iti San Julian, Bantay idi inorbertekan ti suspek a naglugan iti RUSI motorcycle sana pinaltogan ti biktima a nakatamaan ti ulo daytoy.
Nupay naikras ti luganda iti abaga ti kalsada, mapapati a linuganan ti drayber ti motorsiklo a nakisakayan ti biktima, nag-u turn sa mapapati a simmurot kadagiti suspek a nagpataray nga immadayo.
Nakarekobre ti SOCO team iti maysa a kapsula manipud iti cal .45 iti crime scene.
Madama ti panagpalutpot dagiti polis no apay a tinarayan ti drayber ti biktima a kalubbonna iti motorsiklo.
Kabayatanna, dead on the spot ni Ventura idi pinaltogan ti di pay nabigbig a suspek idi agarup 11:40 ti rabii ti Oktubre 17.
Sakbayna, naggiinom ti biktima ken sumagmamano a bisita iti maysa a kasangay iti kaarrubada ket idi aggawiden dagitoy, intulod pay ida ni Ventura ken ti kasinsinna a ni Nixon Erese y Ventura agingga iti traysikelda.
Tallo a nagsasaruno a putok ti nangeg ket nakita laengen ti biktima a naidalutaytay iti daga, nagsagrap kadagiti sugat iti likud.
Nakasarak dagiti nagresponde a polis iti tallo a kapsula ken maysa a bala manipud iti gauge 12 shotgun iti nakapasamakan ti krimen.
Di pay ammo ti motibo ti pammapatay.#


text:
Lima kilos ti alinta a tarakenna nga inted ti DA-LGU ket umdas unay ti ipakpakanna agsipud ta maurnong met ti rugit dagiti pupokna a baka ken kasta met dagiti matadtad a nagburasanna iti nagduduma a mulana (intercropping) iti talonna.
Iti panagurnongna iti sinako a Vermicompost ket adu payen ti mannalon nga agorder ti gatangenna nga usarendanto iti umay a panagtatalon.
Insingasing ni Mr. Sabio a nasamay ti panag-vermiculture nga inseminar ti DA-RFU 1 kasta met iti panangiwanwan ti DA-LGU ket pagyamananna ta sumupsuporta latta dagitoy iti inisiatiboda a mannalon nga ag-organic farming babaen pay iti Vermicomposting. Insupusopna a maapresiar dagiti padada a mannalon inton agangay isu a mairusat latta tapno maaramid ti “gaya-gaya” system.
Ti Organic Agriculture (RA 10068) ket linteg ti Gobierno Nasional a maipatungpal babaen ti Departamento ti Agrikultura. Ti LGU-Cabugao nga idauluan ni Mayor Edgardo “Ediboy” S. Cobangbang, Jr. ket saanen a paudi a partner ti Ahensia a mangipatpatungpal kadagiti mannalon iti ili ti Cabugao, Ilocos Sur iti agdama, segun pay ken ni Mr. D. Reynold Sabio. # (Web In-Action)


text:
Casiguran, Sorsogon
Ti Casiguran ket maysa a maika-4 a klase nga ili iti probinsia ti Sorsogon iti Filipinas.
Dagiti baranggay[urnosen | urnosen ti taudan]
Ti Casiguran ket politikal a nabingbingay iti 25 a barbaranggay.[2]
- Adovis (Poblacion)
- Boton
- Burgos
- Casay
- Cawit
- Central (Poblacion)
- Colambis
- Escuala
- Cogon
- Inlagadian
- Lungib
- Mabini
- Ponong
- Rizal
- San Antonio (Boho)
- San Isidro
- San Juan
- San Pascual
- Santa Cruz
- Somal-ot (Poblacion)
- Tigbao
- Timbayog (Poblacion)
- Tiris
- Trece Martirez
- Tulay
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Sorsogon". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 30 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Sorsogon". Datos ti Populasion ti Ili. Dibision ti Panagsukisok ti LWUA. Naala idi 26 Septiembre 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Golpo Moro
Ti Golpo Moro ket parte ti Baybay Celebes, ken ti kadakkelan a golpo idiay Filipinas. Daytoy ket mabirukan idiay aplaya ti Isla ti Mindanao idiay akin-abagatan a Filipinas. Daytoy ket maysa kadagiti lugar a pagkalapan iti tuna iti pagilian.[1]
Dagiti linaon
Heograpia[urnosen | urnosen ti taudan]
Gay-aten ti golpo ti pagbaetan ken napalikmutan daytoy babaen ti anngruna a seksion ti Mindanao iti daya, and the Peninsula ti Zamboanga ti Mindanao iti laud. Ti nangruna a pagayusan ti peninsula ket mapan iti golpo.[2]
Dagiti nangruna a luek daytoy ket ti Luek Sibuguey ken Luek Illana.
Ti Siudad ti Zamboanga,ti maysa a sangalubongan a puerto, ket bineddengan babaen ti golpo ken ti Baybay Celebes iti daya.[3] Ti Siudad ti Cotabato, iti akindaya nga aplaya, ket ti sabali pay a nangruna a puerto.
Dagiti gingined[urnosen | urnosen ti taudan]
Ti Golpo Moro ket lugar pay iti nakaro a tektoniko nga aktibidad ken adda met dagiti nadumaduma a sona ti tukki iti rehion a mapakabael a mangpataud kadagiti nakaro a gingined ken dagiti makadadadel a tsunami, a kas ti nakadadael a Gingined ti Golpo Moro ti 1976 a nakapatay kadagiti sumurok a 5,000 a tattao ken nakadadaelan dagiti sumurok a 90,000 a balay ti tattao idi napasamak idiay laud nga aplaya ti Mindanao.
Idi Hulio 23, 2010 idi 23:15, ti 7.4 a magnitud a gingined nga addaan iti episentro ti Golpo Moro ket napasamak idiay Mindanao.[4]
Kitaen pay[urnosen | urnosen ti taudan]
Dagiti nagibasaran[urnosen | urnosen ti taudan]
- ^ Barut, Noel. "National Tuna Fishery Report – Philippines" (PDF). School of Ocean and Earth Science and Technology. Marine Fisheries Research Division National Fisheries Research and Development Institute. Naala idi 4 Mayo 2015.
- ^ Carating, Rodelio B. (2014). Soils of the Philippines: World soils book series. Springer Science & Business. p. 61. ISBN 9401786828. Naala idi 4 Mayo 2015.
- ^ "ZAMBOANGA PENINSULA". Department of Environment and Natural Resources. Naala idi 4 Mayo 2015.
- ^ "Magnitude 7.4 – MORO GULF, MINDANAO, PHILIPPINES". U.S. Geological Survey. Naala idi 4 Mayo 2015.


text:
CANDON CITY – Nangilatang ni Deputy Speaker for Luzon Eric Singson iti P10 milion kas tulong kadagiti mannalon iti daytoy a panagtatalon, segun iti city agriculturist ditoy.
Kinuna ni city agriculturist Elmor Leaño a nailatang ti nasao a pundo para iti pannakagatang dagiti bin-i nga irik, mais ken niyog, kasta met kadagiti organic fertilizers a maited kadagiti mannalon ditoy babaen ti subsidy program.
“Maaramat ti pundo para iti daytoy a panagpapagay, kas koma iti seeds ken fertilizer subsidy partikular ti organic fertilizer, ken maited kadagiti coconut growers a subsidy para iti coconut seedlings program,” panangilawlawag ni Leaño.
Kinuna ni Leaño a nupay nabingaybingay ti pundo, dakdakkel a gatad ti nailatang para iti irik ta adu kadagiti mannalon ti agor-order iti ibunubonda.
Segun ken ni Leaño, agpateg ti certified rice seeds iti P880 ngem P440 ti subsidy nga agtaud iti national government. Kalpasan nga inikkatan ti city government iti P200, agbayad laengen ti mannalon iti P240 iti maysa a bag.
Babaen met iti subsidy program, kagudua laeng ti bayadan ti mannalon iti presio ti ganagan.
“Adda pay programa ti Department of Agriculture a no mangala ti mannalon iti hybrid seeds para iti maysa nga ektaria, adda libre a dua a bag nga organic fertilizer a maited kenkuana kas paset ti component program ti DA,” kinuna ni Leaño.
Kabayatanna, lima ribu a sako ti ginatang ti city government nga organic fertilizers, ket insigida a maited kadagiti mannalon tapno dagus nga aramatenda.
Maysa ti panagaramat iti organic fertilizers kadagiti kangrunaan nga impaganetget ti City Agriculture Office kas maibasar iti direktiba manipud ken ni Presidente Gloria Macapagal Arroyo.
“Iti kallabes ngamin, sobra ti panagusar dagiti mannalon iti inorganic fertlilizers, ket nakitatayo a kasla nadadael ti klase ti daga… mapukpukawen ti micro elements ti daga,” kinuna ni Leaño.
Aganay a 200 nga ektaria ti mamulaan iti hybrid seeds ditoy Candon iti daytoy a tawen, ngem posible a nalawlawa pay, segun iti city agriculturist.


text:
Timek Ti Barangay
BGY. ABOLO, AMULUNG, CAGAYAN
Ti barangay Abolo ket masarakan iti ballasiw ti karayan nga adda iti dayaen ti Bgy. Anquiray, addaan ti nalawa a pagmulaan iti mais, tabako ken nateng. Kas kapada daguiti dadduma a barangay adu met daguiti pakaseknan ken kayat daguiti agindeg a mapasamak iti uneg ti barangay ngarud babaen ti panangidaulo ti nagaget nga ina ken lider iti uneg ti barangay ni kapitan Grace A. Reyes in inut a naipatungpal daguita a pakasekna babaen met laeng iti suporta ti Ama ti Gobyerno Ti Umili ni Gob. Alvaro “Bong” T. Antonio ken Bise-gob. Leonides Fausto ken ti kameng ti gobyerno prubinsyal in inut a naisayangkat daguita a pakaseknan kas kadaguiti sumaganad; panaka paadda iti struktura ti koryente, panaka konkreto iti dalan ken pondo a mausar para iti peri meter fence iti aglawlaw ti barangay hall. Amin daguitoy a proyekto ket pagnamnamayanen daguiti agindeg iti Bgy. Abolo.
Mainayun pay ditoy iti nakaikabilan ti Bangka a mausar a libre a naggapu iti LGU a mausar met dagiti mapan iti kabangibang a barangay iti ballasiw a karayan kasta met daguiti rumwar a mapan iti Amulung East.
BGY. TABANG, STO. NIÑO, CAGAYAN
Lagipen ti Barangay Tabang, Sto. Niño, Cagayan, ti immune a nagbalin nga ili ti Sto. Niño, ili a nagbalin a Barangay, maikadua a Barangay kalpasan ti Virginia nu aggapu ka ti ili iti Piat. Adda uppat a Sitio Inammay, Nagusiran, Masid ken Calayab, dituy ti paggapuan ti adu a produkto a mais ken pagay.
Ti Barangay Tabang ti pakasarakan ti nakaipasdekan ti maysa kadaguiti kadaanan ken kadakkelan a simbaan. Pinundar daytoy daguiti espanyol idi tawen 1600. Puro nga bricks ti materyales nan gem daksanggasat ta nadadaelen iti kalamidad. Plano da nga pagbalinen a pasyaran agraman pakaitakderan ti water system.
Bayat ti panagtugaw ni Gobernador Alvaro “Bong” Antonio ken umuna a termino ni Mayor Andrew Vincent Pagurayan ket nakita da ti kasasaad ti tunggal Barangay babaen ti panagbisita da. Ngarud tapnu pumintas ti kasasaad iti barangay ken maited ti kalikagum daguiti agundeg para iti pagsayaatan da ti Gobyerno Prubinsyal para ti pannaka ipatakder ti Tabang Barangay Hall, Day Care Center School, Solar Dryer, pannakapabato daguiti eskinita, pannakapapintas daguiti street lights, drainage canal, gymnasium ti Barangay, waiting shed ken bin-I nga mais ken pagay kadaguiti nadangran ti kalamidad nga mannalon.
Babaen kadaguitoy a proyekto na riing iti lgip daguiti tattao nga idaulwan ni Barangya Captain Cesar Cuntapay, Jr. nga nu man pay saan nga ili ti Bgy. Tabang babaen ti suporta ti ama ti Gobyerno Ti Umili – ni Gob. Alvaro “Bong” T. Antonio ke Bise-gobernador Leonides “Odi” N. Fausto. Naipangato ti kalidad it panagbiag daguiti agindeg. Inyebkas toy nagaget nga ama ken lider iti naimpapusuan a panagyaman da, nakuna na pay a mangnamnama da, ta kadaguiti sumaganad nga aldaw agtultuloy ito suporta tapnu daguiti arapaap para iti barangay Tabang ket agballigi.


text:
Lehislatibo a distrito iti Siudad ti Iligan
Ti Lehislatibo a Distrito iti Siudad ti Iligan ket isu idi ti pannakabagi ti Siudad ti Iligan iti Kadawyan a Batasang Pambansa manipud idi 1984 aginggana idi 1986. Kalpasan ti Rebolusion ti Bileg ti Tattao, ti pannakabagi ti siudad ket naisubli iti probinsia ti Lanao del Norte
Ti pannakaipasa ti Republika Tignay 9724 ket nangisina daytoy urbano unay a siudad manipud ti umuna a kongresional a distrito ti Lanao del Norte tapno mangporma ti bukodna a kongresional a distrito a nangrugi kadagiti panagbubutos idi 2010.
Maymaysa a distrito[urnosen | urnosen ti taudan]
- Populasion (2015): 342,618
Sapasap (awanen)[urnosen | urnosen ti taudan]
Kitaen pay[urnosen | urnosen ti taudan]
Dagiti nagibasaran[urnosen | urnosen ti taudan]
- Kongresional a Biblioteka iti Kamara dagiti Pannakabagi ti Filipinas
- ^ a b Congressional Library Bureau. "Roster of Philippine Legislators". Republic of the Philippines, House of Representatives. Naala idi 18 Pebrero 2017.


text:
STA. LUCIA, Ilocos Sur – Natay ti maysa a guardia idinto a nadundunor ti nagmaneho iti sabali pay a motorsiklo ken ti insakayna idi naikras dagiti luganda sadiay Barangay Burgos ditoy nga ili idi agarup 2:00 ti bigat ti Marso 20.
Naideklara a natayen ni Dominic Ablog y Ramos, 27, naasawaan, security guard iti PMFTC ken residente iti Barangay Mindoro, Vigan City idinto a nasugatan ni Daniel Tolibas y Remigio, 29, naasawaan, computer engineer ti Philip Morris Fortune Tobacco Corporation, ken ti inkalubbonna a ni Bel Carganilla y Gamoa, 32, naasawaan, guardia iti PMFTC, agpada a residente iti Barangay Sidaoen, Sta. Cruz.
Agpada nga agpaabagatan ti Mio motorcycle a minaneho ni Ablog, ken ti Honda Wave a minaneho ni Tolibas ngem iti nagpikuran ti national highway a sakup ti Brgy. Burgos, Sta. Lucia, Ilocos Sur, mapapati a napukawda ti kontrolda iti manibela a puon ti pannakaidungpar ti luganda iti akinlaud a railings ti kalsada ken nagsagrapanda kadagiti dundunor iti nadumaduma a paset ti bagida.
Mapapati a nakainom dagiti tallo.#


text:
Daton
February 14, 2008 Leave a comment
Maysa, wen, kalpasan ti maysa
Ken maysa pay, sinurotko ti tugot
Ti lagip a bumanesbes,
Ti lagip a kigaw a naglabas,
Naglabas a kasla kigaw ti lagip.
Saanko pay ngatan a matiliw ti ipus ti kanito
Ket makawikaw a kas wayway koma
A maigawid tapno agtalimeng ditoy
Pusok wenno maibaut koma
A kasla maipaspas a binettek
Ket maarisit dagiti tinukel
A bagas ti ayat ken namnama.
Tiliwek koma ti panawen ti kinaaddam
Ket ipupokko ditoy lansad ti pusok,
Ditoy agtinnakkub a dakulap
A kasla billit tuleng a natalimudaw
Iti buteng ti daplis ti bato
Maappupo ti ayat ken bara
Ti maipuyot a sang-aw.
Kalpasanna, maidaton a kas simbolo
Ti waya ti nawaya a panaginnayat
Iti ikub ti sagumbi, sadiay
Adda umbi dagiti saning-i ti ella,
Ti saning-i ti ayat a sumngaw
Ti puon lapayag ti daga
Ti iliw a dumanon ti pispis nga umok
Ti ranget nga agalimpatok iti sellang
Ket agkarayam iti puseg ni rag-o.
Wen, pidutek dagiti matipping
A kilaban iti latok nga agnguyngoy-a
Ket in-inutek nga idasar iti dulang
a bulbullagaw, bulbullagaw a dulang,
Ti moro-moro a pannangan
Ti makan a mataog iti bettak a banga.
Uray segget ket di mapakawan
Iti panagburarog dagiti apostolado a butirog.
Makirog dagiti arep-ep ket maitibnok
Iti alingasaw nga ep-ep ti bisin.
Isarukangko koma amin dagitoy
Tapno agrangpaya ti ayat
A naidaton kaniak.


text:
SAN ILDEFONSO, Ilocos Sur – Mainayon iti pannakabangon iti San Ildefonso, Ilocos Sur ti maipampanakkel nga Ilocos Region Campus ti Philippine Science High School, Land Transportation Office, ken National Irrigation Administration, manannama pay ti pannakayakarton ti opisina ti Philippine Statistics Authority tapno maparegta ken mapadur-as ti ekonomia ti ili.
Dayta ti inrakurak ni San Ildefonso Mayor Atty. Mark Purisima kabayatan ti pannakiuman kenkuana dagiti kameng ti Ilocos Sur Integrated Press bayat ti Kapihan iti Amianan Media Forum iti Municipal Hall.
Impakaammo ni Mayor Purisima a dayaw ti ilida iti pannakabangon ti PSHS Ilocos Region Campus iti Brgy. Poblacion East uray limitado laeng ti ingreso a maipaayna iti ilida. Inaklonna a dakkel a tulong iti mapastrek iti ilida ti pannakayakar ti LTO Vigan District Office iti San Ildefonso ta kalaksidan iti ingreso, mismo pay a ti Rural Health Office ti pangalaan ti medical certificate dagiti agaplikar ti lisensia wenno permit nga agmaneho.
Inlawlawagna a libre ti lote ken pasdek nga impaay ti Municipal Government a pagyanan ti LTO. Madama metten ti panangpabangonda iti pasdek a maipaupanto kadagiti kompania iti insurance a mangidiaydiaya iti seguro ken serbisio para iti pannakaparehistro ti lugan nga iti agdama ket naibalayda laeng kadagiti kalapaw wenno temporary offices.
Impalgakna a manamnaman ti yaakar ti PSA office iti San Ildefonso a saan a natuloy iti naglabas gapu iti problema ti dokumento iti daga a pakabangonan ti pasdek. Impakammona pay ti planoda a maipausar dagiti adu ken nalawa a pasilidad ti NIA nga ayan ti opisina ti Banaoang Pump Irrigation Project gapu ta bassit laeng dagiti agtatrabaho iti nalawa a compound ken nakasaysayang ti sanikua ti gobierno no saan a naan-anay ti pannakaaramatna.
Impakaammona pay a madadaan ti Municipal Government a mangpasangbay kadagiti government offices nga addaan iti adu a transaksion tapno mabenepisiaran met ti ilida ken dagiti umili. Impalgakna a manamnama a maileppas dagiti construction projects iti Municipal Hall ken iti aglawlawna sakbay nga agtapos ti tawen. Inlawlawagna a nabuntog ti pannakaileppas dagitoy a proyekto gapu ti limitado a pondo, ngem manamnaman iti isasangpet ti dakkel a budget allocation dagiti proyekto. Impakaammona pay ti planoda a mangpadur-as ti turismo babaen ti pannakagatangen ti nalawa a pribado a daga iti abay ti Karayan Bantaoay a mapagbalinto a River Cruise Area. Impakaammona pay ti panggepda a mangbangon iti historical attraction maipanggep ti 1807 Basi Revolt tapno mapadur-as pay ti turismo. Impalgakna pay ti planoda a mangparegta ti industria ti basi ken suka kas One Town One Product.
Iti mainaig a damag iti PSHS Ilocos Region Campus iti met laeng San Ildefonso, inrakurak ni Campus Director Ronnalee Orteza kabayatan met laeng iti Kapihan iti Amianan Media Forum nga agdagup iti 79 dagiti candidates for graduation ti umuna a batch ti Senior High School, ket 10 kadagitoy ti taga-Ilocos Sur. Impakaammona a maangayto inton Mayo 30, 2018 ti graduation ceremony ket mismo a naimbitaran a sangaili dagiti nangato nga opisial ti Department of Science and Technology.
Impakaammo pay ti Campus Director ti agtultuloy a pannakabangon dagiti pasdek, laboratory ken dadduma pay a pasilidad tapno agbalin ti PSHS a competitive kadagiti amin a pagadalan. Impalgakna ti plano a pannakabangon ti planetarium iti campus ground a maysanto kadagiti atraksion iti PSHS.
Inyawis ti Campus Director kadagiti agbasbasa iti elementaria nangruna kadagiti sumrek iti Grade 5 – 6 ti panagsaganada para iti Entrance Examination ti PSHS tapno no maipasada ket agbalinda a full scholar iti panagbasada agingga iti Grade 12 ket dakkel a benepisio ken pribelehio dagiti magun-odda kas ti libre a matrikula, stipend, ken nagduduma nga allowances. Impasingkedna pay kadagiti nagannak ti natalged ken nasayaat a pannakatubay ken panagadal dagiti annakda nga agnaed ken agadal iti PSHS Ilocos Region Campus. (Eden Alviar)


text:
Plantilia:Is-isla ti Filipinas
Daytoy a listaan ket naipatingga laeng kadagiti 40 a kadakkelan nga isla ti Filipinas.
Panagusar[urnosen ti taudan]
Ikabil ti {{Is-isla ti Filipinas}} iti baba ti artikulo.
- Kasano ti panagtaripato ti pannakaiparang daytoy a plantilia
- Usaren ti
{{Is-isla ti Filipinas |state=collapsed}}tapno maipakita daytoy a plantilia iti kasasaad a (nailemmeng) narebba.
- Usaren ti
{{Is-isla ti Filipinas |state=expanded}}tapno maipakita daytoy a plantilia iti kasasaad a (napno a makita) naipadakkel.
- Usaren ti
{{Is-isla ti Filipinas |state=autocollapse}}tapno maipakita daytoy a plantilia iti kasasaad a (nailemmeng) narebba no laeng adda ti sabali a plantilia nga isu met laeng a kita iti panid.
- No naiyasentar iti sabali (kitaen ti parametro a state iti kaunegan ti kodigo ti plantilia), ti autocollapse ket isu ti kasisigud a kasasaad.


text:
Kuna ti administrasion ken dagiti kaaliadona a panawenen tapno mabaliwan ti konstitusion ken ti porma ti gobierno para iti nadardaras a panagdur-as ti ekonomia.
Kasapulanen a masuktan ti porma ti gobierno manipud iti presidential iti parliamentaria tapno mapukawen ti gridlock a parnuayen ti saan nga agkatunosan a Kamara ken Senado ken Senado iti opisina ti presidente. Gapu iti daytoy a situasion, nabuntog (kuno) ti pannakaipakat dagiti programa ti turay ken pannakaipasa dagiti linteg a mangipaay iti pagsayaatan dagiti umili.
Yan ti karona, dillawiten dagiti pro-charter change dagiti umili nga “aglaplapusanan a mangsuporta” iti charter change kalpasan a “nalawlawaganda” kadagiti pagsayaatan iti parliamentaria.
No kastoy ti karirikna dagiti umili, apay a sabali met ti rummuar kadagiti surbey no kanunongan wenno saan dagiti umili ti charter change?
Iti surbey idi Hunio 22-28 ken Set. 24-Okt. 4, nalawag ti sentimiento dagiti respondante: dida kayat a mabaliwan ti Konstitusion!
Iti surbey itay naudi a kuarto ti tawen, “saan” latta a kayat dagiti umili ti Konstitusion nga iduron ni Pres. Arroyo.
Kitaentayo ti resulta ti surbey nga inwayat ti Social Weather Station iti 1,200 a respondente manipud Nob. 24-29:
- 74 porsiento iti Metro Manila ti agbutos iti “No” no adda maangay a plebisito iti baro a konstitusion. Nupay bimmaba manipud iti 85 porsiento idi Setiembre, 67 porsiento iti Luzon ti nagbutos iti “No”; 57 porsiento iti Visayas; ken 69 porsiento iti Mindanao.
- Uray dagiti kontento iti gapuanan ni Pres. Arroyo, kaaduanna ti agbutos iti “saan” no adda maangay a plebisito iti baro a Konstitusion nga iduron ti Presidente.
- 54 porsiento kadagiti kontento iti performance ti Presidente, 57 porsiento kadagiti agwaliwali no kontentoda wenno saan, ken 79 porsiento kadagiti saan a kontento kenkuana ti agbutos latta iti “Saan” no adda maangay a plebisito iti iduronna a baro a Konstitusion.
Maikontra iti ibagbaga ti Sigaw ng Bayan a nailawlawag kadagiti tattao dagiti maibalbaliw iti Konstitusion, agdagup iti 73 porsiento ti nagkuna a dida ammo dagiti singasing a nadakamat iti people’s initiative.
Ngem 37 porsiento kadagiti respondante iti kontra iti singasing a mapalubosan dagiti kameng ti parliamento ken ti prime minister a mamin-adu nga agpailayon, 43 porsiento ti kontra nga agserbi dagiti nakatugaw iti puesto iti interim parliament agingga iti sumuno nga eleksion, nga itudingda ti petsana, idinto a 34 porsiento iti kontra nga agiserrekda iti sabsabali nga amendments iti konstitusion iti uneg ti 45 nga aldaw.
Namitlon nga agkaasping a kastoy ti limtuad iti surbey. Agparparang ngarud a saan a pudno ti ibagbaga dagiti pro-charter change a karirikna ken timek dagiti umili ti panagbalbaliw ti Konstitusion. Pagduaduaan ngarud a saan a dagiti umili ti ibagbagian daytoy a grupo iti panangiduronda iti charter change no di ti managimbubukod nga interes ken panggepda.
Pinatalgedan ti surbey ti pangngeddeng ti Korte Suprema a maysa laeng a panangallilaw kadagiti tattao ti tignay a panangbaliw iti Konstitusion babaen ti people’s initiative.
Kastay kuna: maallilawmo dagiti tattao iti maminsan ngem saan nga iti amin a gundaway. Ngem iti kanito a mapunnuan dagiti tattao, apiten dagitoy a grupo ti pungtotda, kas iti irurukkuas dagiti sumupiat a timek iti di panangikabkabilanan ti Kamara iti Senado iti panangbaliw iti konstitusion.
Leksion daytoy a dakkel dagiti agtuturaytayo. Uray kasano ti kabilegda, no rumkuas dagiti timek a sumupiat kadakuada, napigsa a puersa a mangsulnot kadakuada iti puestoda!


text:
Kategoria:Dagiti paset ti panawen ken dagiti agpang ti arkeolohia
Dagiti subkategoria
Daytoy a kategoria ket addaan kadagiti sumaganad a 5 a subkategoria, manipud iti 5 a dagup.
P
- ► Panawen ti Bato (1 P)
- ► Panawen ti Bronse (1 P)
- ► Panawen ti Landok (1 K, 1 P)
S
- ► Sakbay ti pakasaritaan (4 K, 1 P)
T
- ► Taga-ugma a pakasaritaan (5 K)
Pampanid iti kategoria "Dagiti paset ti panawen ken dagiti agpang ti arkeolohia"
Dagiti sumaganad a 2 a panid ket adda iti daytoy a kategoria, manipud iti 2 a dagup.


text:
DINKIDI ti pangawag dagiti ganggannaet iti dayta a lugar, maysa a balikas nga Intsik a kayatna a sawen ket puro a balitok. Disiembre 1, 2004 idi pinaboran ti Korte Suprema ti implimentasion ti Republic Act 7942 wenno ti Philippine Mining Act of 1995; ket naaddaan ti bileg tapno marugian ti operasion ti minasan: a sangagasut a porsiento a kukua ti ganggannaet, upaanda ti lugar iti duapulo ket lima a tawen agingga iti limapulo a tawen ken naipaayan iti sangapulo a tawen a tax exemption.
Nagtibbayo ni Armida idi simmeksek iti isipna a no saan a mapengdan ti gagem dagiti ganggannaet, saan laeng a pannakapukaw dagiti pagbiaganda, dagiti sanikuada, dagiti citrus farm iti Bgry. Didipio no di posible pay ti pannakapapanawda. Gapu iti dakkel nga open pit mining iti babaen ti Malabing Valley a buklen ti siam a barangay, matay la ketdi dagiti ubbog ken matay metten ti citrus bowl ti Rehion Dos. Di masasaan ti panagsubli ti nadara a pakasaritaan ti kabambantayan ti Mamparang a nagsasabatan dagiti mammutol-ulo idi un-unana a panawen.
Saan a nailimed kenkuana a ni Lito ti maysa kadagiti kapigsaan a timek a sumupring iti minasan.
“Uray agayus ti dara ditoy kabambantayan, saantayo a pumanaw! Awan ti karbengan dagita a ganggannaet a mangdadael iti sanikuatayo!”
Nagtupa dagiti sangi ni Armida idi nataliawna nga uray la nangurat ti tengnged ti asawana ken uray la nagtigerger dagiti masel ti kanawan a nakapetpet iti panabas. Napurar ni Armida iti sileng ti panabas ket nagkidem. Iti dayta a panagkidemna, limmawag iti mugingna ti insalaysay idi ni Lando: 1960 idi pinapanaw ti gobierno ti tribuda sadiay Binga ken Ambuclao, Benguet idi mabangon dagiti dam.
Nagkamang ti tribuda nga Ibaloi ditoy Kasibu. Sa ita mapapanawda manen?
Simmeksek iti muging ni Armida nga iti naminsan, adda ur-urnosen ni Lando iti kusina. Nakaparabaw iti lamisaan dagiti dina pay naidulin. Nabagas idi ti perrengna iti asawana. Para iti minas dagitoy nareppet, kinuna ni Lando a di pay timmaliaw kenkuana.
Ala, wen, ammo ni Armida, kasapulanda dagita kadagiti batbato iti usok. Ngem, dagiti dua nga atiddog a landok ken tallo pay a babassit? Ngem saan a simmungbat ni Lando, uray no impiduana ti nagdamag. Inagawaan ketdi ti lakayna nga indulin dagitoy iti nalabaga a sako ken inserrek iti yan ti pempen dagiti irik.
“Ania ti aramidentayo itan…?”
“Ayupto pay adda karbenganda, anianto la ketdin ti tao?” nangemkem manen ni Lando. “Saantayo a paikuspil kadagiti ganggannaet. Awan ti karbenganda iti bukodtayo a daga.”
“Nabileg ti kapetda…”
“No umang-angesda, umang-angestayo met. Dumteng met ti panawen a dida umanges a kas kadatayo…”
Nagiikkis dagiti annakda a mangitudtudo iti panagpallot ti kali ken ti pamusian. Nabuak dagiti mariribukan a piek.
“Agpallotdan!” rimkuas ni Filipinas iti salipengpengna ket napartak a nangpidut iti binalsig iti pempen ket dinarupna ti kali.
Sinurot ni Lando ti anakna a nakatag-ay ti kampilanna.
Iti amianan, naarimbangaw dagiti sumungad a lallaki a kasla agturong iti yanda. Patien ni Armida a ni la ketdi Lando ti gagarada. Ammo la ketdi metten dagitoy a rugianen dagiti ganggannaet a minasen ti dagada.
Adda inkissiim dagiti lallaki ken ni Lando. Nagtung-ed ni Lando sana insenias ti panagkukuyogda.
“Papananyo?” dinamag ni Armida ngem saan a simmungbat ni lakayna.
Inawid ni Armida dagiti dua pay nga annakna ket sinalikepkepanna ida.
Iti abagana agkaykayabkab ti panglabbagaen a kalapati. Nabara unayen ti mariknana ta sangkataon ti dila ti aggargarakgak nga apuy…
UBING pay ti sardam ngem nakaturogen dagiti tallo nga annakda. Saan nga ammo ni Armida no apay nga alimbasagen. Pal-id a pal-id iti payabyab. Nakapigket dagiti matana iti nganga ti tawa. Matannawaganna ti desdes a kumamang iti sentro.
Napuotanna itay sumipnget ti panagawid ni Lando ngem nagdardaras met laeng daytoy a pimmanaw nga adda awitna a bay-on.
Dandani pay naibbatan ni Armida ti payabyab a pagpapaidna idi nakangngeg iti kanalbuong. Nagsasaruno. Simmaruno pay dagiti parakapak.
Rinam-edan ni Armida ti paradipad ti tawa iti panagtan-awna. Nabennat ti tengngedna a tumaltaliaw iti laud.
Tinarayna ti pempen dagiti irik idi adda simmeksek iti isipna.
Nadatnganna a nakaparabaw kadagiti pempen ti nalabaga a sako…
Tinarayna manen ti siled dagiti annakna. Riniingna ida. Nasken nga umallatiwda pay laeng nga agiina iti balay da katuganganna…
Iti silulukat a tawa iti siled dagiti annakna, makita itan ni Armida ti alinaga ti apuy iti laud.
Diosko, tarabayennakami, naitanamitimna…# (gibusna)


text:
BAGUIO CITY – Ti Panagbenga Festival ti kasayaatan a parambak iti intero a pagilian, segun iti Department of Tourism.
Kinuna ni Department of Tourism Undersecretary Oscar Palabyab, a naibatay ti pannakapili ti Panagbenga (Baguio Flower Festival) iti kaadu dagiti partisipante ken iti kalidad dagiti mabuya bayat ti festival.
Malaksid kadagiti float a naarkosan iti sabsabong a patanor ditoy ken kaparangetna, addaan kalidad dagiti maipabuya a salsala, nangruna ti streetdancing competition a pagtultuladan dagiti agtuturay nga ipabuyada iti bukodda a festival iti lugarda.
Ang-angayen ti Baguio City ti Panagbenga iti bulan ti Pebrero.#


text:
Charlotte Rampling
Ni Tessa Charlotte Rampling, (naiyanak idi 5 Pebrero 1946) ket maysa nga Ingles nga aktres, modelo ken kumakanta[2] iti Pagasaso nga Ingles, Italiano ken Pranses a sinema. Isu ket kinabaliero idi Enero 2000 para kadagiti serbisiona kadagiti arte ken nakaawat iti Legion d'Honneur idiay Pransia idi 2002.
Dagiti nagibasaran[urnosen | urnosen ti taudan]
- ^ German National Library; Berlin State Library; Bavarian State Library; Austrian National Library, Integrated Authority File, panangilasin ti GND 118826581, naala idi 21 Hulio 2015, Q36578 ti Wikidata
- ^ "Charlotte Rampling Biography (1946-)". Filmreference.com. Naala idi 17 Oktubre 2010.
Dagiti akinruar a silpo[urnosen | urnosen ti taudan]
Midia a mainaig kenni Charlotte Rampling iti Wikimedia Commons
Dagiti inadaw a sasao a mainaig kenni Charlotte Rampling iti Wikiquote (iti Ingles)
- Opisial a website
- Charlotte Rampling iti Internet Movie Database
- Dagiti obra wenno maipanggep ti Charlotte Rampling kadagiti biblioteka (katologo ti WorldCat)


text:
Nailian a Biblioteka ti Australia
Ti Nailian a Biblioteka ti Australia ket isu ti kadakkelan a biblioteka ti reperensia iti Australia, daytoy ket akinrebbeng babaen kadagiti termino ti Tignay ti Nailian a Biblioteka para iti "panagtaripato ken panagdur-as ti nailian nga urnong ti material ti biblioteka, ken mairaman ti komprekensibo a material ti biblioteka a mainaig iti Australia ken ti tattao nga Australiano." Idi 2012-2013, ti urnong ti Nailian a Biblioteka ket buklen dagiti 6,496,772 a banag, ken dagiti maipatinayon pay a 15,506 metro dagiti material ti manuskritu.[1]
Dagiti nagibasaran[urnosen | urnosen ti taudan]
- ^ "Collection statistics | National Library of Australia". Nla.gov.au. Naala idi 2013-11-12.
Dagiti akinruar a silpo[urnosen | urnosen ti taudan]
Midia a mainaig iti Nailian a Biblioteka ti Australia iti Wikimedia Commons


text:
Ania ti aramidem no maipasungalngalka iti impromptu a diskurso? Dagitoy ti kangrunaan nga aramidem: 1. Mentally alert 2. Ti mensahe wenno kangrunaan nga ibaga 3. Ti taray ti lengguahe wenno panagsao a kas maibagay iti kapanunotan ken tungtongan wenno mensahe. 1. Mentally alert. Relaks. Siempre, no addaka iti maysa a dakkel a tallaong ket madama […]
Tag Archives | Ti Arte ti Komunikasion Ilokano 101
Ti Arte ti Komunikasion Ilokano 101 (Maika-34 a Paset)
Panagsao iti Tallaong (more…)
Share:
Ti Arte ti Komunikasion Ilokano 101 (Maika-33 a Paset)
Kas pagarigan koma ta adda saanmo a kinayat iti maysa a tao, nasken ngarud a makisaoka ket ibagam dayta a saanmo a kayat. Isawangmo iti naalumamay, pagtungtonganyo a nasayaat ti rumbeng nga inkay aramiden tapno masabat ti kapkapnekan a solusion no di man kaipapanan a rumbeng nga agpaay kadayta. (more…)
Share:
Ti Arte ti Komunikasion Ilokano 101 (Maika-32 a Paset)
NASAMAY ti pannakisao no addaan iti pokus ken interes dagiti agtutungtong. Pokus. Maymaysa ti imatangda. Awan daydiay adayo ti panunotna iti tungtongan. Saan a kasali no kasdiay. No kuna a pokus, nakakonekta ti agsasao ken ti dumdumngeg iti maymaysa a topiko nga inda pagsasaritaan. Interesado ti tunggal maysa a dumngeg, agsao, agited ken umawat iti […]
Share:
Ti Arte ti Komunikasion Ilokano 101 (Maika-31 a Paset)
No nasamay a kuna, daytay saan a mapilpilitan laeng a pannakisao wenno saan a daytay makisasao nga awan met umno a turongen ti sasawenna wenno kaipapanan ti ibagbagana. Nasamay no adda dagiti wagas, no di man agpang a saaden iti pannakisao. (more…)
Share:
Ti Arte Ti Komunikasion Ilokano 101 (Maika-30 a paset)
1) umadu ti gayyem (more…)
Share:
Ti Arte Ti Komunikasion Ilokano 101 (Maika-29 a paset)
KUMPAS iti kannigid ken kannawan, kumpas a pangato ken pababa, kumpas a patag-ay. Ngem, saan a daytay kumpas nga overacting no di tay kumpas a kasapulan no adda balikas a nadagsen wenno nasken nga iyunay-unay. Kas no “lumabantayo!”, baliksen a nakangato ti nalukot a gemgem. Emphasize by means of action. (more…)
Share:
Ti Arte Ti Komunikasion Ilokano 101 (Maika-28 a paset)
INTRODUKSION pay laeng dayta. Dika pay la nakatengnga. Dimo pay la rinugian ti mismo a panagsaom no agbitlaka koma. (more…)
Share:
Ti Arte Ti Komunikasion Ilokano 101 (Maika-27 a paset)
NGEM dina kayat a sawen nga awanan iti positibo a papanan dayta a panagtalek. Masapul nga adda naimbag, nasayaat a turongenna. (more…)
Share:
Ti Arte Ti Komunikasion Ilokano 101 (Maika-26 a paset)
Kadagiti met agraduar iti kolehio, no saanda a nalaing a sumao, marigatanda wenno dida madependaran ti thesis wenno dissertationda. Dakkel daytoy a bentahe ti nalaing a sumao. (more…)


text:
VIGAN CITY – Dominante latta dagiti ag-Singson ti politika iti Ilocos Sur,.
Iti tay-ak ti politika iti probinsia, ni pay laeng Gov. Luis “Chavit” Singson ti kingpin iti las-ud ti nasurok a tallo a dekada manipud idi imbalatna ni naggobernador Carmeling Pichay Crisologo, asawa daydi nag-diputado Floro Crisologo, langilangan a politico a nangibagi ti umuna a distrito ti Ilocos Sur.
Malaksid iti sumagmamano a tawen idi kaim-implementar ti Linteg-Militar a nakaipatugawan ti OIC a nangsukat kenkuana a mangituray iti probinsia, ganggannaeten ti pannakaabak iti eleksion ken ni Gov. Singson.
Ita, agkandidato ni Singson a para senador. Iti damo a surbey, adda iti maika-50 a ranggo, sa itay Marso, kalpasan iti panagipilana iti kandidaturana, limmagto iti maika-25.
Kalpasan ti hostage taking dagiti 26 a day care pupils nga isu ti maysa kadagiti kangrunaan a nakinegosiar para iti pannakawayawayada, manamnama a ngumato pay ti ranggo ni Chavit Singson.
Itay nabiit, inrusat dagiti supportersna ti propaganda a 258. Kayatna a sawen, panangipagnada iti itatayok ni Singson manipud iti maika-25 a puesto iti maikawalo a puesto para iti Senado.
Nupay kasta, uray iti panangpanaw ni Singson iti kinagobernador para iti nailian a puesto, namaymayengmeng itan ti kayo nga immuna nga intukit daydi Maestro Joseling Singson nga amana a nagmaymayor iti ili a Vigan, ken maysa a nakipagrangen daydi naggobernador Evaristo “Titong” Singson a kabsatna.
Natenneben a politiko ni Bokal Jeremias “Jerry” Singson, sabali pay a kabsatda. Ita a panagpipili, kandidato ni Jerry a para bise gobernador iti babaen ni Bise Gobernador Deogracias Victor “DV” Savellano, a pili ni Chavit Singson a mangsublat kenkuana.
Kandidato met a para congressman ni Senior Board Member Ronald Singson, anak ni Chavit. Manamnama a ni Ronald ti mangibagi iti umuna a distrito iti Kamara agsipud ta maibilang nga awan ti nagan ken makinaria ti kasangona.
Agsubli iti politika ti sabali pay a Singson, ni dati a Mayor ti Vigan City Eva Marie Singson-Medina, anak daydi naggobernador Titong. Sublatenna ti puesto a kinamayor manipud iti asawana, ni Mayor Ferdinand C. Medina.
Ni Ferdinand ti simmublat a nagmayor iti Vigan idi naturpos ni Eva ti maikatlo a terminona kas ina ti ili ken siudad ti Vigan.
Awan kasango ni Eva ta awan ti timmakder a sumango kenkuana, ken timmiponen iti bunggoyna dagiti kameng ti oposision a pakaibilangan ni dati a bise mayor ken city veterinarian itan Dr. Liborio Arca ken ni dati a Konsehal George Villanueva.
Kandidato itan ni Villanueva a para konsehal iti babaen ti Lakas-CMD, partido ni Eva.
Saanen nga agpailayon kas city councilor ti sabali pay a Singson, ni Konsehal Germie Singson-Goulart ngem tumaray a para mayor iti Caoayan, Ilocos Sur.
Iti maikadua a distrito, dagiti ag-Singson latta ti ari-ari iti politika.
Agpailayon ni Dip. Eric Singson ket maiyarig ti kasalipna iti politika a kikit laeng iti batido a diputado.
Agpailayon met ni Mayor ti Candon City Allen Singson. Kas iti amana, awan ti makita a risiris nga ited ti kasangona.
Sabali pay a Singson, ni Konsehal Alfonso Singson, ti agpailayon a city councilor iti Candon City.
Agtultuloy ngarud ti Ilocos Sur a Singson country.


text:
Tuesday, March 24, 2015
GRADUATION MASS TI CABUGAO DepED, NAANGAY
Cabugao, Ilocos Sur – Naangay ti Graduation Mass para iti amin a Pageskuelaan-Elementaria ti Cabugao DepEd District, Cabugao, Ilocos Sur idi Marso 21, 2015.
Naangay ti Nasantuan a Misa iti Cabugao Catholic Church, Cabugao, Ilocos Sur a nagatendaran dagiti ubbing a Grade VI Pupils ken agraman dagiti Ranking Pupils iti Lower Grade Levels a tinarabay ida dagiti dadaulo ti pageskuelaan, Adviser-Teachers-da ken nagannak kadakuada.
Naangay ti Graduation Mass babaen iti panangannong ni Rev. Fr. Felix Costales, Parish Priest iti nasao a Simbaan iti bigat ti Marso 21, 2015.
Tinawen daytoy a maar-aramid sakbay iti petsa ti panagturpos dagiti agad-adal tapno mabendisionan ti panggep dagiti Nagannak/Guardians a maitultuloy dagitoy nga ubbing a mairagpat iti nangatngato a tukad ti Edukasion para iti panagsayaatda ken panagbalinda a responsable nga umili, imbatad ni Kagawad Floro Baclig, Lay Leader iti nadakamat a Simbaan. # (Web In-Action)
Naangay ti Nasantuan a Misa iti Cabugao Catholic Church, Cabugao, Ilocos Sur a nagatendaran dagiti ubbing a Grade VI Pupils ken agraman dagiti Ranking Pupils iti Lower Grade Levels a tinarabay ida dagiti dadaulo ti pageskuelaan, Adviser-Teachers-da ken nagannak kadakuada.
Naangay ti Graduation Mass babaen iti panangannong ni Rev. Fr. Felix Costales, Parish Priest iti nasao a Simbaan iti bigat ti Marso 21, 2015.
Tinawen daytoy a maar-aramid sakbay iti petsa ti panagturpos dagiti agad-adal tapno mabendisionan ti panggep dagiti Nagannak/Guardians a maitultuloy dagitoy nga ubbing a mairagpat iti nangatngato a tukad ti Edukasion para iti panagsayaatda ken panagbalinda a responsable nga umili, imbatad ni Kagawad Floro Baclig, Lay Leader iti nadakamat a Simbaan. # (Web In-Action)
Posted by Bayan ng Cabugao, Ilocos Sur at 11:00 AM
Subscribe to: Post Comments (Atom)


text:
Baybay Ari Haakon VII
Ti Baybay Ari Haakon VII (Norwego: Kong Haakon VII Hav) ket ti naisingasing a nagan ti parte ti Akin-abagatan a Taaw idiay Aplaya ti Daya nga Antartika.
Heograpia[urnosen | urnosen ti taudan]
Ti Gunglo ti Internasional a Hidrograpiko (IHO) nga isu ti kankanayon a mabigbigan a turay para iti nagnagan ti sangalubongan a bagi ti danum ket sanna nga iraman daytoy a nagan ti baybay. Ti burador ti IHO 2002 ket saan a naaprobaran idi babaen ti IHO (wenno ti ania man a gunglo), ken ti dokumento ti IHO ti 1953 (a saan nga aglaon iti nagan) ket agdama nga agtultuloy a matungtungpal.[1] Kaaduan kadagiti mangidadaulo a turay ti heograpia ken dagiti atlas ket saanda nga agusar iti nagan, a mairaman ti maika-10 nga edision ti World Atlas ti 2014 manipud ti National Geographic Society.
Babaen ti akikid a naisingasing a panangipalawag, daytoy a baybay ket addanto iti pagbaetan ti Baybay Weddell ken ti naisingasing a nagan ti Baybay Lazarev, ken isu a daytoy ket gumay-at laeng iti igid ti Aplaya Prinsesa Martha manipud ti Rawis Norvegia iti 12°18'W, thi akindaya unay a punto ti Baybay Weddell, aginggana ti Samang ti Yelo Fimbul iti asideg ti Kangrunaan a Meridiano iti 0°0', nga isu daytoy ti naisingasing nga akinlaud a pagbeddengan ti Baybay Lazarev.
Manipud ti panirigan ti Norwega, nga isu pay ket saan a mangbigbig ti Baybay Lazarev, ti Baybay Ari Haakon VII ket mabirukan iti igid ti intero nga aplaya ti Daga Reina Maud iti pagbaetan ti 20°L ken 45°D ken gumay-at para iti agarup a 10 090 km (6 270 milmilia) manipud ti Glasier Stancomb-Wills iti 19°L idiay Aplaya Prinsesa Martha idiay laud ti Aplaya Prinsesa Astrid, Aplaya Prinsesa Ragnhild, Aplaya Prinsipe Haraldt aginggana idiay Glasier Shinnan iti 44°38'D idiay akindaya pagbeddengan ti Aplaya Prinsipe Olav iti daya.[2][3]
Ti danum ditoy ket naabbongan iti yelo iti kaaduan a paset iti tawen. Iti las-ud ti otonio, maporma dagiti yelo a saan met a maburak aginggana iti primabera. Ti agarup a nagsasabtan ti naisingasing a baybay ket isunto ti 67°00′S 20°00′E / 67.000°S 20.000°E.
Ti lugar ket nangruna a habitat para iti Ross Seal (Ommatophoca rossii).[4][5]
Pakasaritaan[urnosen | urnosen ti taudan]
Idi 27 Enero 1820 ti Ruso a ni Fabian Gottlieb von Bellingshausen ket immuna a nangpasingked ti pannakakita ti Terra Australis (Antartika) idi isu ket naglaylayag iti daytoy a lugar iti asideg ti Samang ti Yelo Fimbul idiay Aplaya ti Prinsesa Märtha.[6][7]
Ti lugar ket nanaganan a kas pammadayaw kenni Haakon VII, ti immuna nga ari ti Norwega kalpasan ti pannakawaswas ti Suesia.
Dagiti nagibasaran[urnosen | urnosen ti taudan]
- ^ "Limits of Oceans and Seas, 3rd (currently in-force) edition" (PDF). International Hydrographic Organization. 1953. Naala idi 5 Hunio 2015.
- ^ [1], David McGonigal, "Antarctica: Secrets of the Southern Continent", 2009, Frances Lincoln Publishing, London, ISBN 0-7112-2980-5, accessdate=2010-10-28
- ^ [2], Bernadette Hince, "The Antarctic dictionary: a complete guide to Antarctic English", 2000, Csiro Publishing, Collingwood, Australia, ISBN 0-9577471-1-X, accessdate=2010-10-28
- ^ [3], Polar Conservation Organisation (PCO), accessdate=2010-10-28
- ^ [4], American Society of Mammalogists (ASM), accessdate=2010-10-28
- ^ [5], Polar Cruises.com, accessdate=2010-10-28
- ^ [6], Antarctic-circle.org, accessdate=2010-10-28


text:
Peñablanca, Cagayan
Ti Peñablanca ket maysa a primera klase nga ili iti probinsia ti Cagayan iti Filipinas.
Dagiti baranggay[urnosen | urnosen ti taudan]
Ti ili ti Peñablanca ket nabingbingay a politikal iti 24 a barbaranggay.[2]
- Aggugaddan
- Alimanao
- Baliuag
- Bical
- Bugatay
- Buyun
- Cabasan
- Cabbo
- Callao
- Camasi
- Centro (Poblacion)
- Dodan
- Lapi
- Malibabag
- Manga
- Minanga
- Nabbabalayan
- Nanguilattan
- Nannarian
- Parabba
- Patagueleg
- Quibal
- San Roque (Litto)
- Sisim
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Cagayan". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Cagayan". Datos ti Populasion ti Ili. Dibision ti Panagsukisok ti LWUA. Naala idi 11 Hulio 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
SANTIAGO, Ilocos Sur – Inaresto dagiti polis ditoy ti maysa a mannalon nga akusado iti panagrames idi malem ti Pebrero 6.
Iggem dagiti polis ti warrant of arrest nga inyisio ni Judge Gina Juan-Chan ti Regional Trial Court, Branch 22, Narvacan, Ilocos Sur idi arestarenda ni Melchor Bongolan y Edeleon, 62, naasawaan, ken residente iti Barangay Mambug, ditoy nga ili.
Akusado ni Bongolan iti panagrames (2 counts by sexual assault) iti babaen ti CC No. 4266-N ken 4267-N ket nairekomenda nga agpiansa iti P200,000.00.
Nakakustodia ti naaresto iti estasion ditoy para iti disposision.#


text:
Monday, July 31, 2017
SELEBRASION TI NATIONAL DISABILITY PREVENTION & REHABILITATION WEEK, NAANGAY
Cabugao, Ilocos Sur – Naangay ti selebrasion ti National Disability Prevention & Rehabilitation Week babaen iti Tema: “Karapatang Pribelehiyo ng may Kapansanan: Isakatuparan at Ipaglaban” iti Early Childhood Care Development Building idi Hulio 28, 2017 ket nagpartisipar ditoy dagiti ubbing nga addaan ti pagkapuyan ken tinarabay dagiti nagannak ken mangisursuro iti SPED, DepED Cabugao ken iti STAC-Cabugao.
Iti Opening Program, nangipaay ti Welcome Address ni Mrs. Constancia “Connie” L. Quinola MLG Officer ken bininsana pay ti Overview of the Activity.
Naglektiur ni Dr. Mark-Lawrence T. Tirao, OIC Municipal Health Officer maipapan iti programa ken pakaseknan dagiti disable. Nangited met ti update ni Mrs. Perla S. Sajonia iti pakaseknan dagiti ad-adalanda iti Special Education (SPED) iti DepED District.
Nagatendar ni Mrs. Lydia S. Gazmen, MSWD Officer ken nangipaay met ti mensahena iti pannakaitandudo dagiti kalintegan ken karbengan dagiti Persons with Disabilities (PWDs) iti ili a Cabugao.
Natratar pay iti pakaseknan iti Republic Act No. 7277 wenno Magna Carta for Disabled Persons a kastoy ti dadduma a sinagudayna: Persons with Disability or PWDs as “those suffering from restriction of different abilities, as a result of a mental, physical or sensory impairment, to perform an activity in the manner or within the range considered normal for a human being.”
Naaramid ti Open Forum ket naidatag dagiti pakaseknan dagiti Pamilia ti PWDs ket natamingda a naan-anay sakbay a naiserra ti programa. # (Web In-Action)
Posted by Bayan ng Cabugao, Ilocos Sur at 1:22 PM
Subscribe to: Post Comments (Atom)


text: Message of April 25, 2002 - "Patpatgek nga Annak, Makipagragsak kayo ita nga panawen ti panagrusing ken panagrukbos dagiti mulmula. Sapay koma ta agbaliw kayo babaen ti pananglukat yo ti pusposoyo ken panagkararag yo. Diyo liplipatan nga addaak ti denna yo ket kayatko nga ipan kayo idiay anakko tapno ikkan na kayo ti regalo nga naimpusuan nga panagayat ti Dios ken ti amin nga naggapu kaniana. Luktan yo dagita pusposoyo babaen ti kararag ket sapulen yo ti panagbalbaliw ti pusoyo. A.amin makitana ken itedna. Agyamanak ti panangsungbat yo ti awag ko." 04/2002


text:
Nasurok a dua a lawasen manipud pannakaarinebneb ti MT Solar I iti kabaybayan ti Guimaras Island, parikut pay laeng ti pannakalapped ti lumawlawa a panagwaras iti Kabisayaan ti nangisit a lana nga agub-ubo manipud iti tanker.
Indeklara payen ni Pres. Gloria Arroyo a nasional a kalamidad ti Guimaras oil spill a pagamkan dagiti autoridad ti aglawlaw a posible nga agtunda iti didigra iti ekonomia ken ekolohia no saan a madagdagus a maiyaon ti bunker fuel a karga pay laeng ti nalned nga MT Solar I.
Nakalua pay ti gobernador ti Guimaras iti nagbalinan ti probinsiana. Sakbay ti oil spill, ipagtangtangsitda ti isla gapu kadagiti naruay a marine life, katangriban ken ti nabaknang ken mala-paraiso a natural a kinapintasna a magusgustuan dagiti turista a sarungkaran. Ngem itan, nadarnapan ti kadaratan ken kabaybayan iti nangisit ken nagalis a lana a namagbalin a kasla manto ken nangisit a tanem dagiti dati a naraber ken berde a kamuyongan idinto a timpaw dagiti ikan ken nadumaduma a nabiag iti baybay.
Gapu iti maam-amak a pannakaungaw dagitoy a natural a kinabaknang ti baybay, naparnuay ti ngatangata iti barukong dagiti agindeg a napaidaman iti pagsapulanda, ti panagkalap, no ania ti sanguenda a masakbayanda.
Mapattapatta a 15% pay laeng ti naibel-a nga asete ti nalned a tanker ngem sinaknarannan ti sistema ti ekolohia ti Guimaras.
Kitaentayo dagitoy:
- Nagwarasen ti nangisit a lana iti kalawa a 66 kilometro iti kabaybayan
- Nasurok a 220 kilometro ti kalawa ti simmagepsepan ti nangisit a lana nga inyanud ti allon iti igid ti baybay.
- Naapektaran ti aganay 1,150 ektaria ti national marine reserve ti Guimaras. Ditoy ti pakasarakan kadagiti naruay nga specie ti lames ken nabiag ti baybay a saan a mabirokan iti sabsabali a paset ti kabaybayan ti pagilian.
- Nasurok a 450 ektaria a mangrove ti nadadael gapu iti oil spill. Dagitoy ti magusgustuan dagiti lames a pagayuyangan ken pagboggian.
- Naapektartan ti pagsapulan dagiti agindeg a kaadduanna ti agpampannuray iti makalapanda manipud iti baybay.
- Naglusdoy ti industria ti turismo ditoy gapu iti ramaram a panagpanaw dagiti turista ken panangkansela dagiti agpangpanggep nga agbakasion iti isla iti reserbasion kadagiti resort.
Adda pay la 1.7 milion a litro a karga nga in-inut nga agub-ubo manipud iti nasao a tanker ket maam-amak a no saan a madagdagus a maiyaon, dakdakkel nga amang a problema, lumawlawa ti pagwarasan ti nangisit a lana a mangapektar kadagiti kabangibang ti Guimaras a probinsia.
Ala, impatalged ti Petron nga adda P300-M manipud iti International Oil Pollution Compensation (IOPC) a nakasagana para iti madagdagus a pannakadalus iti kabaybayan ken kadaratan ti Guimaras.
Kasta met a nakapatangdan ti maysa a salvage ship manipud Japan para iti pannakatunton iti limnedan ti tanker para iti madagdagus a pannakaiyaonna. Kasapulan ditoy iti madagdagus a rescue operations. Kasta met a maakkal koma a dagus ti bunker fuel nga agub-ubo lattan iti lansad ti taaw.
Ngem saan nga agpatingga lattan kadagitoy nga operasion no di iti pannakaipaay iti nalawlawa a pannarabay ken panangsaluad kadagiti nakurang a 4,000 a pamilia wenno aganay a 16,800 a tattao a biktima iti oil spill.
Kasapulan dagiti agindeg iti Guimaras ti tulong pinansial ken medisina aglalo ket addan nasukalan nga aganay 330 a nagsakit a parnuay iti malanglang-abda a lana. Kasapulanda iti pannarabay tapno maallangon ida iti nakatanggaya a nasipnget a masakbayan gapu iti pannakaluspak iti kakaisuna a pagsapulanda. Kasapulanda iti pannalaknib tapno matulonganda nga umaddang bayat ti panawen a kaawan ti parabur nga agtaud iti kabaybayan a kayariganna iti nakumotlan iti nangisit a manto ni patay gapu iti oil spill.
Dagiti apektado nga umili ti nangnangruna a maipaayan iti imatang iti daytoy a tiempo. Oras ti kamkamaten ditoy. Panagtignay iti nasnasken, saan a pammatibker laeng a waragawag.


text:
BAUANG, La Union – Natayen ti baliena a nagsagrap iti dunor gapu iti pannakapanana kalpasan a naisadsad iti maysa a coastal barangay a sakup daytoy nga ili idi Marso 7.
Mapapati a ti dunorna ti nakatayan ken nakaisadsadan ti baliena a maaw-awagan iti pygmy sperm whale.
Immuna a naisadsad ti baliena iti igid ti baybay ti Sitio Tawi-Tawi, Barangay Poro, San Fernando City ket natakuatan a nadunor ti bakrangna gapu iti pannakapanana.
Imbulos met laeng dagiti empleado ti Bureau of Fisheries and Aquatic Resources (BFAR) iti baybay kalpasan nga inagasanda ti sugatna.
Ngem posible a napakapsutan unay ti baliena gapu iti sugatna ket naisadsad manen iti coastal barangay ditoy nga ili.#


text:
Mambajao, Camiguin
Ti Mambajao ket maysa a maika-3 a klase nga ili ken isu ti kapitolio iti probinsia ti Camiguin iti Filipinas.
Dagiti baranggay[urnosen | urnosen ti taudan]
Ti Mambajao ket nabingbingay a politikal iti 13 a barbaranggay.[2]
- Agoho
- Anito
- Balbagon
- Baylao
- Benhaan
- Bug-ong
- Kuguita
- Magting
- Naasag
- Pandan
- Poblacion
- Soro-soro
- Tagdo
- Tupsan
- Yumbing
- Umycco
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Camiguin". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 25 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Camiguin". Datos ti Populasion ti Ili. Dibision ti Panagsukisok ti LWUA. Naala idi 19 Oktubre 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)